amanoisuno/poetBack huggingface dataset:
寄怪石石斛與魯元翰 蘇軾 
山骨裁方斛，江珍拾淺灘。清池上几案，碎月落杯盤。老去懷三友，平生困一簞。堅姿聊自儆，秀色亦堪餐。好去髯卿舍，憑將道眼看。東坡最後供，霜雪照人寒。
漁父四首  其一 蘇軾 
漁父飲，誰家去，魚蟹一時分付。酒無多少醉爲期，彼此不論錢數。
漁父四首  其二 蘇軾 
漁父醉，蓑衣舞，醉裏却尋歸路。輕舟短櫂任橫斜，醒後不知何處。
漁父四首  其三 蘇軾 
漁父醒，看江午，夢斷落花飛絮。酒醒還醉醉還醒，一笑人間今古。
漁父四首  其四 蘇軾 
漁父笑，輕鷗舉，漠漠一江風雨。江邊騎馬是官人，借我孤舟南渡。
春日 蘇軾 
鳴鳩乳燕寂無聲，日射西窗潑眼明。午醉醒來無一事，只將春睡賞春晴。
贈眼醫王彥若 蘇軾 
鍼頭如麥芒，氣出如車軸。間關脈絡中，性命寄毛粟。而況清浄眼，內景含天燭。琉璃貯沆瀣，輕脆不任觸。而子於其間，來往施鋒鏃。笑談紛自若，觀者頸爲縮。運鍼如運斤，去翳如拆屋。常疑子善幻，他技雜符祝。子言吾有道，此理君未矚。形骸一塵垢，貴賤兩草木。世人方重外，妄見瓦與玉。而我初不知，刺眼如刺肉。君看目與翳，是翳要非目。目翳苟二物，易分如麥菽。寧聞老農夫，去草更傷穀。鼻端有餘地，肝膽分楚蜀。吾於五輪間，蕩蕩見空曲。如行九軌道，並驅無擊轂。空花誰開落，明月自胐朒。請問樂全堂，忘言老尊宿。
李憲仲哀詞 蘇軾 
大夢行當覺，百年特未滿。遑哀已逝人，長眠寄孤館。念我同年生，意長日月短。鹽車困騏驥，烈火廢圭瓚。後生有奇骨，出語已精悍。蕭然野鶴姿，誰復識中散。有生寓大塊，死者誰不窾。嗟君獨久客，不識黄土煖。推衣助孝子，一溉滋湯旱。誰能脫左驂，大事不可緩。
王伯敭所藏趙昌花四首 梅花 蘇軾 
南行度關山，沙水清練練。行人已愁絕，日暮集微霰。殷勤小梅花，仿佛吳姬面。暗香隨我去，回首驚千片。至今開畫圖，老眼淒欲泫。幽懷不可寫，歸夢君家倩。
王伯敭所藏趙昌花四首 黄葵 蘇軾 
弱質困夏永，奇姿蘇曉凉。低昂黄金杯，照耀初日光。檀心自成暈，翠葉森有芒。古來寫生人，妙絕誰似昌。晨妝與午醉，真態含陰陽。君看此花枝，中有風露香。
王伯敭所藏趙昌花四首 芙蓉 蘇軾 
清飆已拂林，積水漸收潦。溪邊野芙蓉，花水相媚好。坐看池蓮盡，獨伴霜菊槁。幽姿强一笑，暮景迫摧倒。凄凉似貧女，嫁晚驚衰早。誰寫少年容，樵人劍南老。
王伯敭所藏趙昌花四首 山茶 蘇軾 
蕭蕭南山松，黄葉隕勁風。誰憐兒女花，散火冰雪中。能傳歲寒姿，古來惟丘翁。趙叟得其妙，一洗膠粉空。掌中調丹砂，染此鶴頂紅。何須誇落墨，獨賞江南工。
神宗皇帝挽詞三首  其一 蘇軾 
文武固天縱，欽明又日新。化民何止聖，妙物獨稱神。政已三王上，言皆六籍醇。巍巍本無象，刻畫愧孤臣。
神宗皇帝挽詞三首  其二 蘇軾 
未易名堯德，何須數舜功。小心仍致孝，餘事及平戎。典禮從周舊，官儀與漢隆。誰知本無作，千古自承風。
神宗皇帝挽詞三首  其三 蘇軾 
接統真千歲，膺期止一章。周南稍留滯，宣室遂凄凉。病馬空嘶櫪，枯葵已泫霜。餘生卧江海，歸夢泣嵩邙。
與歐育等六人飲酒 蘇軾 
忽驚春色二分空，且看樽前半丈紅。苦戰知君便白羽，倦游憐我憶黄封。年來齒髮老未老，此去江淮東復東。記取六人相會處，引杯看劍坐生風。
觀杭州鈐轄歐育刀劍戰袍 蘇軾 
青綾衲衫暖襯甲，紅線勒帛光遶脇。禿襟小袖雕鶻盤，大刀長劍龍蛇柙。兩軍鼓譟屋瓦墜，紅塵白羽紛相雜。將軍恩重此身輕，笑履鋒鋩如一插。書生只肯坐帷幄，談笑毫端弄生殺。叫呼擊鼓催上竿，猛士應憐小兒黠。試問黄河夜偷渡，掠面驚沙寒霎霎。何如大艦日高眠，一枕清風夢苕霅。
寄吳德仁兼簡陳季常 蘇軾 
東坡先生無一錢，十年家火燒凡鉛。黄金可成河可塞，只有霜鬢無由玄。龍丘居士亦可憐，談空說有夜不眠。忽聞河東獅子吼，拄杖落手心茫然。誰似濮陽公子賢，飲酒食肉自得仙。平生寓物不留物，在家學得忘家禪。門前罷亞十頃田，清溪繞屋花連天。溪堂醉卧呼不醒，落花如雪春風顛。我遊蘭溪訪清泉，已辦布襪青行纏。稽山不是無賀老，我自興盡回酒船。恨君不識顔平原，恨我不識元魯山。銅駝陌上會相見，握手一笑三千年。
題王逸少帖 蘇軾 
顛張醉素兩禿翁，追逐世好稱書工。何曾夢見王與鍾，妄自粉飾欺盲聾。有如市娼抹青紅，妖歌嫚舞眩兒童。謝家夫人澹丰容，蕭然自有林下風。天門蕩蕩驚跳龍，出林飛鳥一掃空。爲君草書續其終，待我他日不匆匆。
書林逋詩後 蘇軾  西湖 议论 写人 赞美 写人诗
吳儂生長湖山曲，呼吸湖光飲山綠。不論世外隠君子，傭奴販婦皆冰玉。先生可是絕俗人，神清骨冷無由俗。我不識君曾夢見，瞳子瞭然光可燭。遺篇妙字處處有，步遶西湖看不足。詩如東野不言寒，書似留臺差少肉。平生高節已難繼，將死微言猶可錄。自言不作封禪書，更肯悲吟白頭曲。我笑吳人不好事，好作祠堂傍修竹。不然配食水仙王，一盞寒泉薦秋菊。
和仲伯達 蘇軾 
歸山歲月苦無多，尚有丹砂奈老何。繡谷只應花自染，鏡潭長與月相磨。君方傍海看初日，我已橫江擊素波。人不我知斯我貴，不須雷雨起龍梭。
過揚州壽寧文覺顯公房 蘇軾 
斕斑碎玉養菖蒲，一勺清泉滿石盂。浄几明窗書小楷，便同爾雅注蟲魚。
雲師無著自金陵來見予廣陵且遺予支遁鷹馬圖將歸以詩送之且還其畫 蘇軾 
道人自嫌三世將，棄家十年今始壯。玉骨猶寒富貴餘，漆瞳已照人天上。去年相見古長干，衆中矯矯如翔鸞。今年過我竹西寺，病瘦已作霜松寒。朱顔不辦供歲月，風中蒿火湯中雪。好問君家黄面翁，乞得摩尼照生滅。莫學王郎與支遁，臂鷹走馬憐神駿。還君畫圖君自收，不如木人騎土牛。
歸宜興留題竹西寺三首  其一 蘇軾 
十年歸夢寄西風，此去真爲田舍翁。剩覓蜀岡新井水，要携鄉味過江東。
歸宜興留題竹西寺三首  其二 蘇軾 
道人勸飲雞蘇水，童子能煎鶑粟湯。暫借藤併與瓦枕，莫教辜負竹風凉。
歸宜興留題竹西寺三首  其三 蘇軾 
此生已覺都無事，今歲仍逢大有年。山寺歸來聞好語，野花啼鳥亦欣然。
與孟震同遊常州僧舍三首  其一 蘇軾 
年來轉覺此生浮，又作三吳浪漫遊。忽見東平孟君子，夢中相對說黄州。
與孟震同遊常州僧舍三首  其二 蘇軾 
湛湛清池五月寒，小山無數碧巑岏。穉杉戢戢三千本，且作凌雲合抱看。
與孟震同遊常州僧舍三首  其三 蘇軾 
知君此去便歸耕，笑指孤舟一葉輕。待向三茅乞靈雨，半篙流水送君行。
常州太平寺法華院薝蔔亭醉題 蘇軾 
六花薝蔔林間佛，九節菖蒲石上仙。何似東坡鐵拄杖，一時驚起野狐禪。
贈常州報恩長老二首  其一 蘇軾 
碧玉碗盛紅瑪瑙，井華水養石菖蒲。也知法供無窮盡，試問禪師得飽無。
贈常州報恩長老二首  其二 蘇軾 
薦福老懷真巧便，浄慈兩本更尖新。憑師爲作鐵門限，準備人間請話人。
次韵答賈耘老 蘇軾 
五年一夢南司州，饑寒疾病爲子憂。東來六月井無水，仰看古堰橫奔牛。平生管鮑子知我，今日陳蔡誰從丘。夜航爭渡泥水澀，牽挽直欲來瓜洲。自言嗜酒得風痺，故鄉不敢居溫柔。定將泛愛救溝壑，衰病不復從前樂。今年太守真卧龍，笑語炎天出冰雹。時低九尺蒼鬚髯，過我三間小池閣。故人改觀爭來賀，小兒不信猶疑錯。爲君置酒飲且哦，草間秋蟲亦能歌。可憐老驥真老矣，無心更秣天山禾。
墨花 蘇軾 
造物本無物，忽然非所難。花心起墨暈，春色散毫端。縹緲形纔具，扶疏態自完。蓮風盡顛倒，杏雨半摧殘。獨有狂居士，求爲黑牡丹。兼書平子賦，歸向雪堂看。
送竹几與謝秀才 蘇軾 
平生長物擾天真，老去歸田只此身。留我同行木上座，贈君無語竹夫人。但隨秋扇年年在，莫鬬瓊枝夜夜新。堪笑荒唐玉川子，暮年家口若爲親。
贈章默 蘇軾 
章子親未葬，餘生抱羸疾。朝吟噎鄰里，夜淚腐茵席。前年黑花生，今歲白髮出。身隨日月逝，恨與天地畢。願求不毛田，親築長夜室。難從王孫裸，未忍夏后堲。五陵多豪士，百萬付一擲。心知義財難，甘就貧友乞。不辭毛髮施，行自丘山積。此志苟朝遂，夕死真不戚。誓求無生理，不踐有爲迹。棄身尸陀林，烏鳶任狼藉。
次韵許遵 蘇軾 
蒜山渡口挽歸艎，朱雀橋邊看道裝。供帳已應煩百兩，擊鮮毋久溷諸郎。問禪時到長干寺，載酒閑過綠野堂。此味只憂兒輩覺，逢人休道北窗凉。
溪陰堂 蘇軾 
白水滿時雙鷺下，綠槐高處一蟬吟。酒醒門外三竿日，卧看溪南十畝陰。
送穆越州 蘇軾 
江海相望十五年，羨公松柏蔚蒼顔。四朝耆舊冰霜後，兩郡風流水石間。舊政猶傳蜀父老，先聲已振越溪山。樽前俱是蓬萊守，莫放高樓雪月閑。
小飲公瑾舟中 蘇軾 
青泥赤日午相烘，走訪船窗柳影中。輟我東坡無限睡，賞君南浦不貲風。坐觀邸報談迂叟，閑說滁山憶醉翁。此去澄江三萬頃，只應明月照還空。
金山妙高臺 蘇軾 
我欲乘飛車，東訪赤松子。蓬萊不可到，弱水三萬里。不如金山去，清風半帆耳。中有妙高臺，雲峰自孤起。仰觀初無路，誰信平如砥。臺中老比丘，碧眼照窗几。巉巉玉爲骨，凜凜霜入齒。機鋒不可觸，千偈如翻水。何須尋德雲，即此比丘是。長生未可學，請學長不死。
贈杜介 蘇軾 
我夢遊天台，橫空石橋小。秋風吹菵露，翠濕香嫋嫋。應真飛錫過，絕磵度雲鳥。舉意欲從之，翛然已松杪。微言粲珠玉，未說意先了。覺來如墮空，耿耿窗戶曉。羣生陷迷網，獨達從古少。杜叟子何人，長嘯萬物表。妻孥空四壁，振策念輕矯。遂爲赤城遊，飛步凌縹緲。問禪不歸舍，屢爲瓠壺繞。何人識此志，佛眼自照瞭。我夢君見之，卓爾非魔嬈。仙葩發茗椀，剪刻分葵蓼。從今更不出，閉戶閑騕褭。時從佛頂巌，馳下雙蓮沼。
余將赴文登過廣陵而擇老移住石塔相送至竹西亭下留詩爲別 蘇軾 
竹西失却上方老，石塔還逢惠照師。我亦化身東海去，姓名莫遣世人知。
贈葛葦 蘇軾 
竹椽茅屋半摧傾，肯向蜂窠寄此生。長恐波頭卷室去，欲將船尾載君行。小詩試擬孟東野，大草閑臨張伯英。消遣百年須底物，故應憐我不歸耕。
贈王寂 蘇軾 
與君暫別不須嗟，俯仰歸來鬢未華。記取江南烟雨裏，青山斷處是吾家。
次韵孫莘老斗野亭寄子由在邵伯堰 蘇軾 
落帆謝公渚，日脚東西平。孤亭得小憩，暮景含餘清。坐待斗與牛，錯落挂南甍。老僧如夙昔，一笑意已傾。新詩出故人，舊事疑前生。吾生七往來，送老海上城。逢人輒自哂，得魚不忍烹。似聞績溪老，復作東都行。小詩如秋菊，艷艷霜中明。過此感我言，長篇發春榮。
送楊傑 蘇軾 
天門夜上賓出日，萬里紅波半天赤。歸來平地看跳丸，一點黄金鑄秋橘。太華峰頭作重九，天風吹灧黄花酒。浩歌馳下腰带鞓，醉舞崩崖一揮手。神遊八極萬緣虛，下視蚊雷隠污渠。大千一息八十返，笑厲東海騎鯨魚。三韓王子西求法，鑿齒彌天兩勍敵。過江風急浪如山，寄語舟人好看客。
楊康功有石狀如醉道士爲賦此詩 蘇軾 
楚山固多猿，青者黠而壽。化爲狂道士，山谷恣騰蹂。誤入華陽洞，竊飲茅君酒。君命囚巌間，巌石爲械杻。松根絡其足，藤蔓縛其肘。蒼苔瞇其目，叢棘哽其口。三年化爲石，堅瘦敵瓊玖。無復號雲聲，空餘舞杯手。樵夫見之笑，抱賣易升斗。楊公海中仙，世俗那得友。海邊逢姑射，一笑微俯首。胡不載之歸，用此頑且醜。求詩紀其異，本末得細剖。吾言豈妄云，得之亡是叟。
迨作淮口遇風詩戲用其韵 蘇軾 
我詩如病驥，悲鳴向衰草。有兒真驥子，一噴羣馬倒。養氣勿吟哦，聲名忌太早。風濤借筆力，勢逐孤雲掃。何如陶家兒，遶舍覓梨棗。君看押强韵，已勝郊與島。
次韵送徐大正 蘇軾 
別時酒醆照燈花，知我歸期漸有涯。去歲渡江萍似斗，今年並海棗如瓜。多情明月邀君共，無價青山爲我賒。千首新詩一竿竹，不應空釣漢江槎。
次韵徐積 蘇軾 
殺雞未肯邀季路，裹飯先須問子來。但見中年隠槐市，豈知平日賦蘭臺。海山入夢方東去，風雨留人得暫陪。若說峨嵋眼前是，故鄉何處不堪回。
元豐七年有詔京東淮南築高麗亭館密海二州騷然有逃亡者明年軾過之歎其壯麗留一絕云 蘇軾 
簷楹飛舞垣牆外，桑柘蕭條斤斧餘。盡賜昆邪作奴婢，不知償得此人無。
懷仁令陳德任新作占山亭二絕  其一 蘇軾 
尚父提封海岱間，南征惟到穆陵關。誰知海上詩狂客，占得膠西一半山。
懷仁令陳德任新作占山亭二絕  其二 蘇軾 
我是膠西舊使君，此山仍合與君分。故應竊比山中相，時作新詩寄白雲。
過密州次韵趙明叔喬禹功 蘇軾 
先生依舊廣文貧，老守時遭醉尉嗔。汝輩何曾堪一笑，吾儕相對復三人。黄雞唱曉凄凉曲，白髮驚秋見在身。一別膠西舊朋友，扁舟歸釣五湖春。
再過常山和昔年留別詩 蘇軾 
傴僂山前叟，迎我如迎新。那知夢幻軀，念念非昔人。江湖久放浪，朝市誰相親。却尋泉源去，桃花應避秦。
再過超然臺贈太守霍翔 蘇軾 
昔飲雩泉別常山，天寒歲在龍蛇間。山中兒童拍手笑，問我西去何當還。十年不赴竹馬約，扁舟獨與漁蓑閑。重來父老喜我在，扶挈老幼相遮攀。當時襁褓皆七尺，而我安得留朱顔。問今太守爲誰歟，護羌充國鬢未斑。躬持牛酒勞行役，無復杞菊嘲寒慳。超然置酒尋舊迹，尚有詩賦鑱堅頑。孤雲落日在馬耳，照耀金碧開烟鬟。邞淇自古北流水，跳波下瀨鳴玦環。願君談笑作石埭，坐使城郭生溪灣。
雜詩 蘇軾 
昔日雙鴉照淺眉，如今婀娜綠雲垂。蓬萊老守明朝去，腸斷簾間綷縩時。
遺直坊 蘇軾 
使君不浪出，羔雁親扣門。先生但清坐，薤水已多言。當時邦人化，市無晨飲豚。歲月曾幾何，客主皆九原。魯經有遺歎，楚些無歸魂。我作遺直詩，過者式其藩。
鰒魚行 蘇軾 
漸臺人散長弓射，初噉鰒魚人未識。西陵衰老繐帳空，肯向北河親饋食。兩雄一律盜漢家，嗜好亦若肩相差。食每對之先太息，不因噎嘔緣瘡痂。中間霸據關梁隔，一枚何啻千金直。百年南北鮭菜通，往往殘餘飽臧獲。東隨海舶號倭螺，異方珍寶來更多。磨沙瀹瀋成大胾，剖蚌作脯分餘波。君不聞蓬萊閣下駝棋島，八月邊風備胡獠。舶船跋浪黿鼉震，長鑱鏟處崖谷倒。膳夫善治薦華堂，坐令雕俎生輝光。肉芝石耳不足數，醋芼魚皮真倚牆。中都貴人珍此味，糟浥油藏能遠致。割肥方厭萬錢厨，决眥可醒千日醉。三韓使者金鼎來，方奩饋送煩輿臺。遼東太守遠自獻，臨淄掾吏誰爲材。吾生東歸收一斛，苞苴未肯鑽華屋。分送羹材作眼明，却取細書防老讀。
登州孫氏萬松堂 蘇軾 
萬松誰種已摐摐，半嶺蒼雲映此邦。露重珠瓔蒙翠蓋，風來石齒碎寒江。浮空兩竹橫南閣，倒景扶桑射北窗。坐待夕烽傳海嶠，重城歸去踏逢逢。
登州海市 蘇軾 
東方雲海空復空，羣仙出沒空明中。蕩摇浮世生萬象，豈有貝闕藏珠宮。心知所見皆幻影，敢以耳目煩神功。歲寒水冷天地閉，爲我起蟄鞭魚龍。重樓翠阜出霜曉，異事驚倒百歲翁。人間所得容力取，世外無物誰爲雄。率然有請不我拒，信我人厄非天窮。潮陽太守南遷歸，喜見石廩堆祝融。自言正直動山鬼，豈知造物哀龍鍾。伸眉一笑豈易得，神之報汝亦已豐。斜陽萬里孤鳥沒，但見碧海磨青銅。新詩綺語亦安用，相與變滅隨東風。
奉和陳賢良 蘇軾 
不學孫吳與六韜，敢將駑馬並英豪。望窮海表天還遠，傾盡葵心日愈高。身外浮名休瑣瑣，夢中歸思已滔滔。三山舊是神仙地，引手東來一釣鼇。
留別登州舉人 蘇軾 
身世相忘久自知，此行閑看古黄腄。自非北海孔文舉，誰識東萊太史慈。落筆已吞雲夢客，抱琴欲訪水仙師。莫嫌五日匆匆守，歸去先傳樂職詩。
過萊州雪後望三山 蘇軾 
東海如碧環，西北卷登萊。雲光與天色，直到三山回。我行適冬仲，薄雪收浮埃。黄昏風絮定，半夜扶桑開。參差太華頂，出沒雲濤堆。安期與羨門，乘龍安在哉。茂陵秋風客，勸爾麾一杯。帝鄉不可期，楚些招歸來。
書文與可墨竹 蘇軾 
筆與子皆逝，詩今誰爲新。空遺運斤質，却弔斷弦人。
次韵趙令鑠 蘇軾 
東坡已報六年穰，惆悵紅塵白首郎。枕上溪山猶可見，門前冠蓋已相望。故人年少真瓊樹，落筆風生戰堵牆。端向甕間尋吏部，老來專以醉爲鄉。
次韵王定國得潁倅二首  其一 蘇軾 
仙風入骨已凌雲，秋水爲文不受塵。一噫固應號地籟，餘波猶足挂天紳。買牛但自捐三尺，射鼠何勞挽六鈞。莫向百花潭上去，醉翁不見與誰親。
次韵王定國得潁倅二首  其二 蘇軾 
滔滔四海我知津，每愧先生植杖芸。自少多言晚聞道，從今閉口不論文。灧翻白獸樽中酒，歸煮青泥坊底芹。要識老僧無盡處，牀頭牛蟻不曾聞。
次韵趙令鑠惠酒 蘇軾 
神山無石髓，生世悲暫寓。坐待玉膏流，千載真旦暮。青州老從事，鬲上非所部。惠然肯見從，知我憎市酤。開瓶自洗盞，肴核誰與具。門前聽剝啄，烹魚得尺素。
送范純粹守慶州 蘇軾 
才大古難用，論高常近迂。君看趙魏老，乃爲滕大夫。浮雲無根蒂，黄潦能須臾。知經幾成敗，得見真賢愚。羽旄照城闕，談笑安邊隅。當年老使君，赤手降於菟。諸郎更何事，折箠鞭其雛。吾知鄧平叔，不鬬月支胡。
次韵王震 蘇軾 
携文過我治平間，霧豹當時始一斑。聞道吹噓借餘論，故教流落得生還。清篇带月來霜夜，妙語先春發病顔。詩酒暮年猶足用，竹林高會許時攀。
次韵王定國謝韓子華過飲 蘇軾 
楚有孫叔敖，長城隠千里。哀哉練裙子，負薪躡破履。豈無故交親，逝去如覆水。不如老優孟，談笑託諧美。世家不可恃，如倚折足几。祥符有賢相，手握天下砥。懿敏亦名公，三貴德爵齒。蓋棺今幾日，公子誰料理。誰要卿料理，欲說且止止。宅相開府公，久爲蒼生起。如何垂老別，冰盤饋蒼耳。親嫌妨鶚薦，相對發微泚。新詩如彈丸，脫手不移晷。我亦老賓客，苦語落紈綺。莫辭三上章，有道貧賤恥。
次韵馬元賓 蘇軾 
流落江湖萬里歸，相逢自慰已差池。初聞好句驚人倒，悔過東庭識面遲。握手寧知無賀監，結交誰復許袁絲。塞鴻正欲摩天去，垂老追攀豈可期。
惠崇春江晚景二首  其一 蘇軾 
竹外桃花三兩枝，春江水暖鴨先知。蔞蒿滿地蘆芽短，正是河豚欲上時。
惠崇春江晚景二首  其二 蘇軾 
兩兩歸鴻欲破羣，依依還似北歸人。遥知朔漠多風雪，更待江南半月春。
次韵周邠 蘇軾  西湖
南遷欲舉力田科，三徑初成樂事多。豈意殘年踏朝市，有如疲馬畏陵坡。羨君同甲心方壯，笑我無聊鬢已皤。何日西湖尋舊賞，淡烟疏雨暗漁簑。
次韵胡完夫 蘇軾 
青衫別淚尚斕斑，十載江湖困抱關。老去上書還北闕，朝來拄笏看西山。相從杯酒形骸外，笑說平生醉夢間。萬事會須咨伯始，白頭容我占清閑。
次韵錢穆父 蘇軾 
老入明光踏舊班，染鬚那復唱陽關。故人飛上金鑾殿，遷客來從飯顆山。大筆推君西漢手，一言置我二劉間。便須置酒呼同舍，看賜飛龍出帝閑。
次韵完夫再贈之什某已卜居毗陵與完夫有廬里之約云 蘇軾 
柳絮飛時筍籜斑，風流二老對開關。雪芽我爲求陽羨，乳水君應餉惠山。竹簟凉風眠晝永，玉堂制草落人間。應容緩急煩閭里，桑柘聊同十畝閑。
次韵穆父舍人再贈之什 蘇軾 
詔語春溫昨夜班，屋頭鳴鴂便關關。游仙夢覺月臨幌，賀雨詩成雲滿山。憐我白頭來仗下，看君黄氣發眉間。鳳池故事同機務，火急開樽及尚閑。
次韵答李端叔 蘇軾 
若人如馬亦如班，笑履壺頭出玉關。已入西羌度沙磧，又從東海看濤山。識君小異千人裏，慰我長思十載間。西省鄰居時邂逅，相逢有味是偷閑。
次韵答滿思復 蘇軾 
自甘茅屋老三間，豈意彤庭綴兩班。紙落雲烟供醉後，詩成珠玉看朝還。誰言載酒山無賀，記取啼烏巷有顔。但恐跛牂隨赤驥，青雲飛步不容攀。
送戴蒙赴成都玉局觀將老焉 蘇軾 
拾遺被酒行歌處，野梅官柳西郊路。聞道華陽版籍中，至今尚有城南杜。我欲歸尋萬里橋，水花風葉暮蕭蕭。芋魁徑尺誰能盡，榿木三年已足燒。百歲風狂定何有，羨君今作峨眉叟。縱未家生執戟郎，也應世出埋輪守。莫欺老病未歸身，玉局他年第幾人。會待子猷清興發，還須夜雪去尋君。
正月八日招王子高飲 蘇軾 
屋雪號風苦戰貧，紙窗迎日稍知春。正如薝蔔林中坐，更對芙蓉城裏人。昨想玉堂空冷徹，誰分銀榼送清醇。海山知有東南角，正看歸鴻作小顰。
和王晉卿 蘇軾 
先生飲東坡，獨舞無所屬。當時挹明月，對影三人足。醉眠草棘間，蟲虺莫予毒。醒來送歸雁，一寄千里目。悵然懷公子，旅食久不玉。欲書加餐字，遠託西飛鵠。謂言相濡沫，未足救溝瀆。吾生如寄耳，何者爲禍福。不如兩相忘，昨夢那可逐。上書得自便，歸老湖山曲。躬耕二頃田，自種十年木。豈知垂老眼，對此金蓮燭。公子亦生還，仍分刺史竹。賢愚有定分，樽俎守尸祝。文章何足云，執技等醫卜。朝廷方西顧，羌虜驕未伏。遥知重陽酒，白羽落黄菊。羨君真將家，浮面氣可掬。何當請長纓，一戰河湟復。
次韵王覿正言喜雪 蘇軾 
聖人與天通，有詔寬獄市。好語夜喧街，濕雲朝覆砌。紛然退朝後，色映宮槐媚。欲誇剪刻工，故上朱藍袂。我方執筆侍，未敢書上瑞。君猶伏閣爭，高論亦少慰。霏霏止還作，盎盎風與氣。神龍久潛伏，一怒勢必倍。行當見三白，拜舞讙萬歲。歸來飲君家，酣詠追既醉。
元祐元年二月八日朝退獨在起居院讀漢書儒林傳感申公故事作小詩一絕 蘇軾 
寂寞申公謝客時，自言已見穆生機。綰臧下吏明堂廢，又作龍鍾病免歸。
送陳睦知潭州 蘇軾  洞庭湖
華清縹緲浮高棟，上有纈林藏石甕。一杯此地初識君，千巌夜上同飛鞚。君時年少面如玉，一飲百觚嫌未痛。白鹿泉頭山月出，寒光潑眼如流汞。朝元閣上酒醒時，卧聽風鑾鳴鐵鳳。舊遊空在人何處，二十三年真一夢。我得生還雪髯滿，君亦老嫌金带重。有如社燕與秋鴻，相逢未穩還相送。洞庭青草渺無際，天柱紫蓋森欲動。湖南萬古一長嗟，付與騷人發嘲弄。
用前韵答西掖諸公見和 蘇軾 
雙猊蟠礎龍纏棟，金井轆轤鳴曉甕。小殿垂簾白玉鉤，大宛立仗朱絲鞚。風馭賓天雲雨隔，孤臣忍淚肝腸痛。羨君意氣風生座，落筆縱橫盤走汞。上樽日日瀉黄封，賜茗時時開小鳳。閉門憐我老太玄，給札看君賦雲夢。金奏不知江海眩，木瓜屢費瑶瓊重。豈惟蹇步苦追攀，已覺侍史疲奔送。春還宮柳腰支活，水入御溝鱗甲動。借君妙語發舂容，顧我風琴不成弄。
再次韵答完夫穆父 蘇軾 
掖垣老吏識郎君，並轡天街兩絕塵。汗血固應生有種，夜光那復困無因。豈知西省深嚴地，也著東坡病瘦身。免使謫仙明月下，狂歌對影只三人。
和蔣發運 蘇軾 
夜語翻千偈，書來又一言。此身真佛祖，何處不羲軒。船穩江吹坐，樓空月入樽。遥知思我處，醉墨在頹垣。
送表弟程六知楚州 蘇軾 
炯炯明珠照雙璧，當年三老蘇程石。里人下道避鳩杖，刺史迎門倒鳬舄。我時與子皆兒童，狂走從人覓梨栗。健如黄犢不可恃，隙過白駒那暇惜。醴泉寺古垂橘柚，石頭山高暗松櫟。諸孫相逢萬里外，一笑未解千憂集。子方得郡古山陽，老手生風謝刀筆。我正含毫紫微閣，病眼昏花困書檄。莫教印綬繫餘年，去掃墳墓當有日。功成頭白早歸來，共藉梨花作寒食。
和人假山 蘇軾 
上黨攙天碧玉環，絕河千里抱商顔。試觀烟雨三峰外，都在靈仙一掌間。造物何如童子戲，寫真聊發使君閑。何當挈取西征去，畫作圍牀六曲山。
送王伯敭守虢 蘇軾 
華山東麓秦遺民，當時依山來避秦。至今風俗含古意，柔桑綠水招行人。行人掉臂不回首，爭入崤函土囊口。惟有使君千里來，欲飲三堂無事酒。三堂本來一事無，日長睡起聞投壺。牀頭硯石開雲月，澗底松根劚雪腴。山棚盜散人安寢，勸買耕牛發陳廩。歸來只作水衡卿，我欲携壺就君飲。
道者院池上作 蘇軾 
下馬逢佳客，携壺傍小池。清風亂荷葉，細雨出魚兒。井好能冰齒，茶甘不上眉。歸途更蕭瑟，真個解催詩。
次韵子由送千之姪 蘇軾 
江上松楠深復深，滿山風雨作龍吟。年來老幹都生菌，下有孫枝欲出林。白髮未成歸隠計，青衫儻有濟時心。閉門試草三千牘，仄席求人少似今。
題文與可墨竹 蘇軾 
斯人定何人，游戲得自在。詩鳴草聖餘，兼入竹三昧。時時出木石，荒怪軼象外。舉世知珍之，賞會獨予最。知音古難合，奄忽不少待。誰云生死隔，相見如龔隗。
次韵錢舍人病起 蘇軾 
牀下龜寒且耐支，杯中蛇去未應衰。殿門明日逢王傅，櫑具爭先看不疑。坐覺香烟携袖少，獨愁花影上廊遲。何妨一笑千疴散，絕勝倉公飲上池。
次韵和王鞏 蘇軾 
謫仙竄夜郎，子美耕東屯。造物豈不惜，要令工語言。王郎年少日，文如瓶水翻。爭鋒雖剽甚，聞鼓或驚奔。天欲成就之，使觸羝羊藩。孤光照微陋，耿如月在盆。歸來千首詩，傾瀉五石樽。却疑彭澤在，頗覺蘇州煩。君看騶忌子，廉折配春溫。知音必無人，壞壁挂桐孫。
用王鞏韵贈其姪震 蘇軾 
衡門老苔蘚，竹柏千兵屯。開樽邀落日，未對烏鳥言。清風舉吹籟，散亂書帙翻。傳呼一何急，人馬從車奔。貧居少賓客，鄰婦窺籬藩。牆頭過春酒，綠泛田家盆。比來伏青蒲，坐捉白獸樽。王猷修潤色，亦有簿領煩。朝廷貴二陸，屢聞天語溫。猶能整筆陣，愧我非韓孫。
用王鞏韵送其姪震知蔡州 蘇軾 
九門插天開，萬馬先朝屯。舉鞭紅塵中，相見不得言。夜走清虛宿，扣門驚鵲翻。君家汾陽家，永巷車雷奔。夕郎方不夕，列戟以自藩。相逢開月閣，畫簷低金盆。至今夢中語，猶舉燈前樽。阿戎修玉牒，未憚筆削煩。君歸助獻納，坐繼岑與溫。我客二子間，不復尋諸孫。
用舊韵送魯元翰知洺州 蘇軾 
我在東坡下，躬耕三畝園。君爲尚書郎，坐擁百吏繁。鳴蛙與鼓吹，等是俗物喧。永謝十年舊，老死三家村。惟君綈袍信，到我雀羅門。緬懷故人意，欲使薄夫敦。新年對宣室，白首代堯言。相逢問前輩，所見多後昆。道館雖云樂，冷卿當復溫。還持刺史節，却駕朱輪軒。黄髮方用事，白髮宜少存。嗣聖真生知，拯民如救燔。初囚羽淵魄，盡返湘江魂。坐憂東郡决，老守思王尊。北流桑柘沒，故道塵埃翻。知君一寸心，可敵千步垣。流亡自棲止，老幼忘崩奔。得閑閉閣坐，勿使道眼渾。聊乘應捨筏，直泝無生源。歸來成二老，夜榻當重論。
次韵朱光庭初夏 蘇軾 
朝罷人人識鄭崇，直聲如在履聲中。卧聞疏響梧桐雨，獨詠微凉殿閣風。諫苑君方續承業，醉鄉我欲訪無功。陶然一枕誰呼覺，牛蟻初除病後聰。
次韵朱光庭喜雨 蘇軾 
久苦趙盾日，欣逢傅說霖。坐知千里足，初覺兩河深。破屋常持傘，無薪欲爨琴。清詩似庭燎，雖美未忘箴。
奉敕祭西太一和韓川韵四首  其一 蘇軾 
聖主新除祕祝，侍臣來乞豐年。壽宮神君欲至，夜半靈風肅然。
奉敕祭西太一和韓川韵四首  其二 蘇軾 
玉璽親題御筆，金童來侍天香。禮罷祝融參乘，前驅已過衡湘。
奉敕祭西太一和韓川韵四首  其三 蘇軾 
解劍獨行殘月，披衣困卧清風。夢蝶猶飛旅枕，粥魚已響枯桐。
奉敕祭西太一和韓川韵四首  其四 蘇軾 
陂水初含曉淥，稻花半作秋香。皂蓋却迎朝日，紅雲正繞宮牆。
西太一見王荆公舊詩偶次其韵二首  其一 蘇軾 
秋早川原浄麗，雨餘風日清酣。從此歸耕劍外，何人送我池南。
西太一見王荆公舊詩偶次其韵二首  其二 蘇軾 
但有樽中若下，何須墓上征西。聞道烏衣巷口，而今烟草萋迷。
次韵子由送陳侗知陝州 蘇軾 
誰能如鐵牛，橫身負黄河。滔天不能沒，尺箠未易訶。世俗自無常，徐公故逶迤。別來不可說，事與浮雲多。當時無限人，毀譽即墨阿。虛聲了無實，夜蟲鳴機梭。相逢一笑外，奈此白髮何。天驥皆籋雲，長鳴飽芻禾。王庭旅百實，大貝隨弓戈。君獨一麾去，欲賡五袴歌。甘棠古樂國，白酒金叵羅。知君不久留，治行中新科。過客足嗔喜，東堂記分鵝。此外但坐嘯，後生工揣摩。
送賈訥倅眉二首  其一 蘇軾 
當年入蜀歎空回，未見峨眉肯再來。童子遥知頌襦袴，使君先已洗樽罍。鹿頭北望應逢雁，人日東郊尚有梅。我老不堪歌樂職，後生試覓子淵才。
送賈訥倅眉二首  其二 蘇軾  送别 思乡
老翁山下玉淵回，手植青松三萬栽。父老得書知我在，小軒臨水爲君開。試看一一龍蛇活，更聽蕭蕭風雨哀。便與甘棠同不剪，蒼髯白甲待歸來。
送程建用 蘇軾 
先生本舌耕，文字浩千頃。空倉付公子，坐待發苕穎。十年困新說，兒女爭捕影。鑿垣種蒿蓬，嘉穀誰復省。空餘南陔意，太息北堂冷。織屨隨方進，採薪教韋逞。辛勤守一經，菽水賢五鼎。今年聞起廢，魯史復光景。公子亦改官，三就繁馬頸。歸來一笑粲，素髮颯垂領。會看金花詔，湯沐奉朝請。天公不吾欺，壽與龜鶴永。
次韵李修孺留別二首  其一 蘇軾 
十年流落敢言歸，魚鳥江湖只自知。豈意青天掃雲霧，盡呼黄髮寄安危。風流吾子真前輩，人物他年記一時。我欲折繻留此老，緇衣誰作好賢詩。
次韵李修孺留別二首  其二 蘇軾 
此生別袖幾回麾，夢裏黄州空自疑。何處青山不堪老，當時明月巧相隨。窮通等是思家意，衰病難堪送客悲。好去江魚煮江水，劍南歸路有姜詩。
次韵黄魯直赤目 蘇軾 
誦詩得非子夏學，紬史正作丘明書。天公戲人亦薄相，略遣幻翳生明珠。頼君年來屏鮮腴，百千燈光同一如。書成自寫蠅頭表，端就君王覓鏡湖。
武昌西山 蘇軾 
春江淥漲蒲萄醅，武昌官柳知誰栽。憶從樊口載春酒，步上西山尋野梅。西山一上十五里，風駕兩腋飛崔嵬。同游困卧九曲嶺，褰衣獨到吳王臺。中原北望在何許，但見落日低黄埃。歸來解劍亭前路，蒼崖半入雲濤堆。浪翁醉處今尚在，石臼抔飲無樽罍。爾來古意誰復嗣，公有妙語留山隈。至今好事除草棘，常恐野火燒蒼苔。當時相望不可見，玉堂正對金鑾開。豈知白首同夜直，卧看椽燭高花摧。江邊曉夢忽驚斷，銅環玉鎖鳴春雷。山人帳空猿鶴怨，江湖水生鴻雁來。請公作詩寄父老，往和萬壑松風哀。
西山詩和者三十餘人再用前韵爲謝 蘇軾 
朱顔發過如春醅，胸中梨棗初未栽。丹砂未易掃白髮，赤松却欲參黄梅。寒溪本自遠公社，白蓮翠竹依崔嵬。當時石泉照金瑞，神光夜發如五臺。飲泉鑑面得真意，坐視萬物皆浮埃。欲收暮景返田里，遠泝江水窮離堆。還朝豈獨羞老病，自歎才盡傾空罍。諸公渠渠若夏屋，吞吐風月清隅隈。我如廢井久不食，古甃缺落生陰苔。數詩往復相感發，汲新除舊寒光開。遥知二月春江闊，雪浪倒卷雲峰摧。石中無聲水亦靜，云何解轉空山雷。欲就諸公評此語，要識憂喜何從來。願求南宗一勺水，往與屈賈湔餘哀。
狄詠石屏 蘇軾 
霏霏點輕素，渺渺開重陰。風花亂紫翠，雪外有烟林。雪近勢方壯，林遠意殊深。會有無事人，支頤識此心。
雪林硯屏率魯直同賦 蘇軾 
西山無時春，巉巌鎖頑陰。分明倚天壁，點綴無風林。物固爲人出，興誰於此深。窮奇真自蠹，詩句且娛心。
虢國夫人夜游圖 蘇軾  写人 咏史怀古 宋・辽・金・元 讽刺
佳人自鞚玉花驄，翩如驚燕蹋飛龍。金鞭爭道寶釵落，何人先入明光宮。宮中羯鼓催花柳，玉奴弦索花奴手。坐中八姨真貴人，走馬來看不動塵。明眸皓齒誰復見，只有丹青餘淚痕。人間俯仰成今古，吳公臺下雷塘路。當時亦笑張麗華，不知門外韓擒虎。
和周正孺墜馬傷手 蘇軾 
平生學道已神完，豈復兒童私自憐。醉墜何曾傷內守，色憂當爲念先傳。書空漸覺新詩健，把蟹行看樂事全。賣却老驄爲酒直，大呼鄉友作新年。
戲周正孺二絕  其一 蘇軾 
折臂三公未可知，會當千鎰訪權奇。勸君鬻駱猶閑事，腸斷閨中楊柳枝。
戲周正孺二絕  其二 蘇軾 
天廐新頒玉鼻騂，故人共敝亦常情。相如雖老猶能賦，換馬還應繼二生。
潘推官母李氏挽詞 蘇軾 
南浦淒涼老逐臣，東坡還往盡幽人。杯盤慣作陶家客，絃誦嘗叨孟母鄰。尚有升堂他日約，豈知負土一阡新。今年我欲江湖去，暮雨連山宰樹春。
玉堂栽花周正孺有詩次韵 蘇軾 
故山桃李半荒榛，粗報君恩便乞身。竹簟暑風招我老，玉堂花蕊爲誰春。纖纖翠蔓詩催發，皎皎霜葩髮鬬新。只有來禽青李帖，他年留與學書人。
杜介送魚 蘇軾 
新年已賜黄封酒，舊友仍分頳尾魚。陋巷關門負朝日，小園除雪得春蔬。病妻起斫銀絲鱠，稚子讙尋尺素書。醉眼朦朧覓歸路，松江烟雨晚疏疏。
送杜介歸揚州 蘇軾 
再入都門萬事空，閑看清洛漾東風。當年帷幄幾人在，回首觚稜一夢中。采藥會須逢薊子，問禪何處識龐翁。歸來鄰里應迎笑，新長淮南舊桂叢。
和黄魯直燒香二首  其一 蘇軾 
四句燒香偈子，隨香遍滿東南。不是聞思所及，且令鼻觀先參。
和黄魯直燒香二首  其二 蘇軾 
萬卷明窗小字，眼花只有斕斑。一炷烟消火冷，半生身老心閑。
再和二首  其一 蘇軾 
置酒未逢休沐，便同越北燕南。且復歌呼相和，隔牆知是曹參。
再和二首  其二 蘇軾 
丹青已是前世，竹石時窺一斑。五字當還靖節，數行誰似高閑。
送楊孟容 蘇軾 
我家峨眉陰，與子同一邦。相望六十里，共飲玻璃江。江山不違人，遍滿千家窗。但苦窗中人，寸心不自降。子歸治小國，洪鐘噎微撞。我留侍玉座，弱步敧豐扛。後生多高才，名與黄童雙。不肯入州府，故人餘老龐。殷勤與問訊，愛惜霜眉厖。何以待我歸，寒醅發春缸。
見子由與孔常父唱和詩輒次其韵余昔在館中同舍出入輒相聚飲酒賦詩近歲不復講故終篇及之庶幾諸公稍復其舊亦太平盛事也 蘇軾 
君先魯東家，門戶照千古。文章固應爾，鬚鬣餘似處。雖非蒙倛狀，尚肖歷國苦。誦書口瀾翻，布穀雜杜宇。十年困奔走，櫛沐飽風雨。吾道其非邪，野處豈兕虎。灞陵閑老將，柏直口尚乳。自君兄弟還，鼎立知有補。蓬山耆舊散，故事誰刪去。來迎馮翊傳，出餞會稽組。吾猶及前輩，詩酒盛冊府。願君倡此風，揚觶斯杜舉。
黄魯直以詩饋雙井茶次韵爲謝 蘇軾  太湖
江夏無雙種奇茗，汝陰六一誇新書。磨成不敢付僮僕，自看雪湯生璣珠。列仙之儒瘠不腴，只有病渴同相如。明年我欲東南去，畫舫何妨宿太湖。
趙令晏崔白大圖幅徑三丈 蘇軾 
扶桑大繭如甕盎，天女織綃雲漢上。往來不遣鳳銜梭，誰能鼓臂投三丈。人間刀尺不敢裁，丹青付與濠梁崔。風蒲半折寒雁起，竹間的皪橫江梅。畫堂粉壁翻雲幕，十里江天無處著。好卧元龍百尺樓，笑看江水拍天流。
次韵張昌言給事省宿 蘇軾 
馮顛久已敧殘雪，戎眼何曾眩落暉。朔野按行猶爵躍，東臺瞑坐覺烏飛。漫誇年少容吾在，若鬬尊前舉世稀。待向嵩陽求水竹，一犁烟雨伴公歸。
次韵三舍人省上 蘇軾 
紛紛榮瘁何能久，雲雨從來翻覆手。怳如一夢墮枕中，却見三賢起江右。嗟君妙質皆瑚璉，顧我虛名但箕斗。明朝冠蓋蔚相望，共扈翠輦朝宣光。武皇已老白雲鄉，正與群帝驂龍翔，獨留杞梓扶明堂。
送錢承制赴廣西路分都監 蘇軾 
當年我作表忠碑，坐覺江山氣未衰。舞鳳尚從天目下，收駒時有渥洼姿。踞牀到處堪吹笛，橫槊何人解賦詩。知是丹霞燒佛手，先聲應已懾羣夷。
次韵曾子開從駕二首  其一 蘇軾 
槐街綠暗雨初勻，瑞霧香風滿後塵。清廟幸同觀濟濟，豐年喜復接陳陳。雍容已饜天庖賜，俯伏初嘗貢茗新。輦路歸來聞好語，共驚堯顙類高辛。
次韵曾子開從駕二首  其二 蘇軾 
入仗魂驚愧草萊，一聲清蹕九門開。暉暉日傍金輿轉，習習風從玉宇來。流落生還真一芥，周章危立近三槐。道傍倘有山中舊，問我收身早晚回。
再和二首  其一 蘇軾 
眼花錯莫鬢霜勻，病馬羸驂只自塵。奉引拾遺叨侍從，思歸少傅羨朱陳。衰年壯觀空驚目，險韵清詩苦鬬新。最後數篇君莫厭，搗殘椒桂有餘辛。
再和二首  其二 蘇軾 
憶觀滄海過東萊，日照三山迤邐開。桂觀飛樓凌霧起，仙幢寶蓋拂天來。不聞宮漏催晨箭，但覺簷陰轉古槐。供奉清班非老處，會稽何日乞方回。
次韵劉貢父省上 蘇軾 
密雲今日破郊西，疏雨翛翛未作泥。要及清閑同笑語，行看衰病費扶携。花前白酒傾雲液，戶外青驄響月題。不用臨風苦揮淚，君家自與竹林齊。
再和 蘇軾 
當年曹守我膠西，共厭餔糟與汩泥。自古赤丸成習俗，因公黄犢免提携。生還各有青山興，病起猶能小字題。莫怪歌呼數相和，曾將獄市寄全齊。
送顧子敦奉使河朔 蘇軾 
我友顧子敦，軀膽兩俊偉。便便十圍腹，不但貯書史。容君數百人，一笑萬事已。十年卧江海，了不見慍喜。磨刀向豬羊，釃酒會鄰里。歸來如一夢，豐頰愈茂美。平生批敕手，濃墨寫黄紙。會當勒燕然，廊廟登劍履。翻然向河朔，坐念東郡水。河來屹不去，如尊乃勇耳。
次韵子由送家退翁知懷安軍 蘇軾 
吾州同年友，粲若琴上星。當時功名意，豈止拾紫青。事既與願違，天或不假齡。今如圖中鶴，俯仰在一庭。退翁守清約，霜菊有餘馨。鼓笛方入破，朱絃微莫聽。西南正春旱，廢沼黏枯萍。翩然一麾去，想見靈雨零。我無謫仙句，待詔沉香亭。空騎內廐馬，天仗隨雲軿。竟無絲毫補，眷焉誰汝令。永愧舊山叟，憑君寄丁寧。
諸公餞子敦軾以病不往復次前韵 蘇軾 
君爲江南英，面作河朔偉。人間一好漢，誰似張長史。上書苦留君，言拙輒報已。置之勿復道，出處俱可喜。攀輿共六尺，食肉飛萬里。誰言遠近殊，等是朝廷美。遥知送別處，醉墨爭淋紙。我以病杜門，商頌空振履。後會知何日，一歡如覆水。善保千金軀，前言戲之耳。
走筆謝呂行甫惠子魚 蘇軾 
卧沙細肋吾方厭，通印長魚誰肯分。好事東平貴公子，貴人不與與蘇君。
送呂行甫司門倅河陽 蘇軾 
結交不在久，傾蓋如平生。識子今幾日，送別亦有情。子生公相家，高義久崢嶸。天才既超詣，世故亦屢更。譬如追風驥，豈免羈與纓。念我山中人，久與麋鹿并。誤出挂世網，舉動俗所驚。歸田雖未果，已覺去就輕。河陽豈云遠，出處恐異程。便當從此別，有酒無徒傾。
和張昌言喜雨 蘇軾 
二聖憂勤忘寢食，百神奔走會風雲。禁林夜直鳴江瀨，清洛朝回起縠紋。夢覺酒醒聞好句，帳空簟冷發餘薰。秋來定有豐年喜，剩作新詩準備君。
次韵劉貢父西省種竹 蘇軾 
要知西掖承平事，記取劉郎種竹初。舊德終呼名字外，後生誰續笑談餘。成陰障日行當見，取筍供庖計已疏。白首林間望天上，平安時報故人書。
偶與客飲孔常父見訪方設席延請忽上馬馳去已而有詩戲用其韵答之 蘇軾 
揚雄他文不皆奇，獨稱觀瓶居井眉。酒客法士兩小兒，陳遵張竦何曾知。主人有酒君獨辭，蟹螯何不左手持。豈復見吾衡氣機，遣人追君君絕馳，盡力去花君自癡。醍醐與酒同一卮，請君更問文殊師。
次韵子由書李伯時所藏韓幹馬 蘇軾 
潭潭古屋雲幕垂，省中文書如亂絲。忽見伯時畫天馬，朔風胡沙生落錐。天馬西來從西極，勢與落日爭分馳。龍膺豹股頭八尺，奮迅不受人間羈。元狩虎脊聊可友，開元玉花何足奇。伯時有道真吏隠，飲啄不羨山梁雌。丹青弄筆聊爾耳，意在萬里誰知之。幹惟畫肉不畫骨，而況失實空留皮。煩君巧說腹中事，妙語欲遣黄泉知。君不見韓生自言無所學，廐馬萬匹皆吾師。
次韵劉貢父獨直省中 蘇軾 
明窗畏日曉先暾，高柳鳴蜩午更喧。筆老詩新疑有物，心空客疾本無根。隔牆我亦眠風榻，上馬君先鎖月軒。共喜早歸三伏近，解衣盤礴亦君恩。
軾以去歲春夏侍立邇英而秋冬之交子由相繼入侍次韵絕句四首各述所懷  其一 蘇軾 
曈曈日脚曉猶清，細細槐花暖欲零。坐閱諸公半廊廟，時看黄色起天庭。
軾以去歲春夏侍立邇英而秋冬之交子由相繼入侍次韵絕句四首各述所懷  其二 蘇軾 
上樽初破早朝寒，茗碗仍霑講舌乾。陛楯諸郎空雨立，故應慚悔不儒冠。
軾以去歲春夏侍立邇英而秋冬之交子由相繼入侍次韵絕句四首各述所懷  其三 蘇軾 
兩鶴摧頹病不言，年來相繼亦乘軒。誤聞九奏聊飛舞，可得徘徊爲啄吞。
軾以去歲春夏侍立邇英而秋冬之交子由相繼入侍次韵絕句四首各述所懷  其四 蘇軾 
微生偶脫風波地，晚歲猶存鐵石心。定似香山老居士，世緣終淺道根深。
送宋構朝散知彭州迎侍二親 蘇軾  西湖
東來誰迎使君車，知是丈人屋上烏。丈人今年二毛初，登樓上馬不用扶。使君負弩爲前驅，蜀人不復談相如。老幼化服一事無，有鞭不施安用蒲。春波如天漲平湖，鞓紅照坐香生膚。帣鞲上壽白玉壺，公堂登歌鳳將雛。諸孫歡笑爭挽鬚，蜀人畫作西湖圖。
郭熙畫秋山平遠 蘇軾 
玉堂晝掩春日閑，中有郭熙畫春山。鳴鳩乳燕初睡起，白波青嶂非人間。離離短幅開平遠，漠漠疏林寄秋晚。恰似江南送客時，中流回頭望雲巘。伊川佚老鬢如霜，卧看秋山思洛陽。爲君紙尾作行草，炯如嵩洛浮秋光。我從公遊如一日，不覺青山映黄髮。爲畫龍門八節灘，待向伊川買泉石。
次韵張昌言喜雨 蘇軾 
千里黄流失故居，年來赤地到青徐。遥聞爭誦十行詔，無異親巡六尺輿。精貫天人一言足，雲興嶽瀆萬靈趨。愛君誰似元和老，賀雨詩成即諫書。
金門寺中見李西臺與二錢唱和四絕句戲用其韵跋之  其一 蘇軾 
帝城春日帽簷斜，二陸初來尚憶家。未肯將鹽下蓴菜，已應知雪似楊花。
金門寺中見李西臺與二錢唱和四絕句戲用其韵跋之  其二 蘇軾 
平生賀老慣乘舟，騎馬風前怕打頭。欲問君王乞符竹，但憂無蟹有監州。
金門寺中見李西臺與二錢唱和四絕句戲用其韵跋之  其三 蘇軾 
西臺妙迹繼楊風，無限龍蛇洛寺中。一紙清詩弔興廢，塵埃零落梵王宮。
金門寺中見李西臺與二錢唱和四絕句戲用其韵跋之  其四 蘇軾 
五季文章墮劫灰，升平格力未全回。故知前輩宗徐庾，數首風流似玉臺。
和穆父新凉 蘇軾 
家居妻兒號，出仕猿鶴怨。未能逐什一，安敢摶九萬。常恐樗櫟身，坐纏冠蓋蔓。受知如負債，粗報乃焚券。但知眠牛衣，寧免刺虎圈。清風來既雨，新稻香可飯。紫蟹應已肥，白酒誰能勸。君今崔蔡手，政比趙張健。三公行可致，一語先自獻。幸推江湖心，適我魚鳥願。
書晁補之所藏與可畫竹三首  其一 蘇軾 
與可畫竹時，見竹不見人。豈獨不見人，嗒然遺其身。其身與竹化，無窮出清新。莊周世無有，誰知此疑神。
書晁補之所藏與可畫竹三首  其二 蘇軾 
若人今已無，此竹寧復有。那將春蚓筆，畫作風中柳。君看斷崖上，瘦節蛟蛇走。何時此霜竿，復入江湖手。
書晁補之所藏與可畫竹三首  其三 蘇軾 
晁子拙生事，舉家聞食粥。朝來又絕倒，諛墓得霜竹。可憐先生盤，朝日照苜蓿。吾詩固云爾，可使食無肉。
戲用晁補之韵 蘇軾 
昔我嘗陪醉翁醉，今君但吟詩老詩。清詩咀嚼那得飽，瘦竹瀟灑令人饑。試問鳳凰饑食竹，何如駑馬肥苜蓿。知君忍饑空誦詩，口頰瀾翻如布穀。
書皇親畫扇 蘇軾 
十年江海寄浮沉，夢繞江南黄葦林。誰謂風流貴公子，筆端還有五湖心。
書李世南所畫秋景二首  其一 蘇軾 
野水參差落漲痕，疏林敧倒出霜根。扁舟一櫂歸何處，家在江南黄葉村。
書李世南所畫秋景二首  其二 蘇軾 
人間斤斧日創夷，誰見龍蛇百尺姿。不是溪山成獨往，何有解作挂猿枝。
書鄢陵王主簿所畫折枝二首  其一 蘇軾 
論畫以形似，見與兒童鄰。賦詩必此詩，定非知詩人。詩畫本一律，天工與清新。邊鸞雀寫生，趙昌花傳神。何如此兩幅，疏淡含精勻。誰言一點紅，解寄無邊春。
書鄢陵王主簿所畫折枝二首  其二 蘇軾 
瘦竹如幽人，幽花如處女。低昂枝上雀，摇蕩花間雨。雙翎决將起，衆葉紛自舉。可憐採花蜂，清蜜寄兩股。若人富天巧，春色入毫楮。懸知君能詩，寄聲求妙語。
和張耒高麗松扇 蘇軾 
可憐堂堂十八公，老死不入明光宮。萬牛不來難自獻，裁作團團手中扇。屈身蒙垢君一洗，挂名君家詩集裏。猶勝漢宮悲婕妤，網蟲不見乘鸞子。
故李誠之待制六丈挽詞 蘇軾 
青青一寸松，中有梁棟姿。天驥墮地走，萬里端可期。世無阿房宮，下建五丈旂。又無穆天子，西征燕瑶池。才大古難用，老死亦其宜。丈夫恐不免，豈患莫己知。公如松與驥，少小稱偉奇。俯仰自廊廟，笑談無羌夷。清朝竟不用，白首仍憂時。願斬橫行將，請烹乾沒兒。言雖不見省，坐折姦雄窺。嗟我去公久，江湖生白髭。歸來耆舊盡，零落存者誰。比公嵇中散，龍性不可羈。疑公李北海，慷慨多雄詞。淒涼五君詠，沉痛八哀詩。邪正久乃明，人今屬公思。九原不可作，千古有餘悲。
次韵孔常父送張天覺河東提刑 蘇軾 
送君應典鷫鸘裘，憑仗千鍾洗別愁。脫帽風流餘長史，埋輪家世本留侯。子河駿馬方爭出，昭義疲兵得少休。定向秋山得佳句，故關黄葉滿行輈。
送張天覺得山字 蘇軾 
西登太行嶺，北望清凉山。晴空浮五髻，晻靄卿雲間。餘光入巌石，神草出茅菅。何人相指似，稍稍落人寰。能令墮指兒，虬髯茁冰顔。祝君如此草，爲民已痌瘝。我亦老且病，眼花腰脚頑。念當勤致此，莫作河東慳。
贈李道士 蘇軾 
世人只數曹將軍，誰知虎頭非癡人。腰間大羽何足道，頰上三毛自有神。平生狎侮諸公子，戲著幼輿巌石裏。故教世世作黄冠，布襪青鞋弄雲水。千年鼻祖守關門，一念還爲李耳孫。香火舊緣何日盡，丹青餘習至今存。五十之年初過二，衰顔記我今如此。他時要指集賢人，知是香山老居士。
次韵張舜民自御史出倅虢州留別 蘇軾 
玉堂給札氣如雲，初喜湘纍復佩銀。樊口淒涼已陳迹，班心突兀見長身。江湖前日真成夢，鄠杜他年恐卜鄰。此去若容陪坐嘯，故應客主盡詩人。
次韵王定國揚州倅 蘇軾 
此身江海寄天遊，一落紅塵不易收。未許相如還蜀道，空教何遜在揚州。又驚白酒催黄菊，尚喜朱顔映黑頭。火急著書千古事，虞卿應未厭窮愁。
次韵米黻二王書跋尾二首  其一 蘇軾 
三館曝書防蠹毀，得見來禽與青李。秋蛇春蚓久相雜，野鶩家雞定誰美。玉函金籥天上來，紫衣敕使親臨啟。紛綸過眼未易識，磊落挂壁空雲委。歸來妙意獨追求，坐想蓬山二十秋。怪君何處得此本，上有桓玄寒具油。巧偷豪奪古來有，一笑何似癡虎頭。君不見長安永寧里，王家破垣誰復修。
次韵米黻二王書跋尾二首  其二 蘇軾 
元章作書日千紙，平生自苦誰與美。畫地爲餠未必似，要令癡兒出饞水。錦囊玉軸來無趾，粲然奪真疑聖智。忍饑看書淚如洗，至今魯公餘乞米。
次韵宋肇惠澄心紙二首  其一 蘇軾 
詩老囊空一不留，百番曾作百金收。知君也厭雕肝腎，分我江南數斛愁。
次韵宋肇惠澄心紙二首  其二 蘇軾 
君家家學陋相如，宜與諸儒論石渠。古紙無多更分我，自應給札奏新書。
郭熙秋山平遠二首  其一 蘇軾 
目盡孤鴻落照邊，遥知風雨不同川。此間有句無人識，送與襄陽孟浩然。
郭熙秋山平遠二首  其二 蘇軾 
木落騷人已怨秋，不堪平遠發詩愁。要看萬壑爭流處，他日終煩顧虎頭。
送歐陽辯監澶州酒 蘇軾 
汗血駕鼓車，何從致千里。紛紛糟麴間，欲試賢公子。君家江南英，濯足滄浪水。却渡舊黄河，漲沙埋馬耳。由來付造物，倚伏何窮已。當念楚子文，三仕無慍喜。
九月十五日邇英講論語終篇賜執政講讀史官燕於東宮又遣中使就賜御書詩各一首臣軾得紫微花絕句其詞云絲綸閣下文書靜鐘鼓樓中刻漏長獨坐黄昏誰是伴紫微花對紫微郎翼日各以表謝又進詩一篇臣軾詩云 蘇軾 
繡裳畫衮雲垂地，不作成王剪桐戲。日高黄繖下西清，風動槐龍舞交翠。壁中蠹簡今千年，漆書科斗光射天。諸儒不復憂吻燥，東宮賜酒如流泉。酒酣復拜千金賜，一紙驚鸞回鳳字。蒼顔白髮便生光，袖有驪珠三十四。歸來車馬已喧闐，爭看銀鈎墨色鮮。人間一日傳萬口，喜見雲章第一篇。玉堂晝掩文書靜，鈴索不摇鐘漏永。莫言弄筆數行書，須信時平由主聖。犬羊散盡沙漠空，捷烽夜到甘泉宮。似聞指揮築上郡，已覺談笑無西戎。文思天子師文母，終閉玉關辭馬武。小臣願對紫微花，試草尺書招贊普。
昨見韓丞相言王定國今日玉堂獨坐有懷其人 蘇軾 
晝卧玉堂上，微風舉輕紈。銅瓶下碧井，百尺鳴飛瀾。俯仰清夢餘，愛此一掬寒。似予平生友，苦語凉肺肝。秀眉玉兩頰，矯矯如翔鸞。置之江淮交，清詩洗江湍。紅鱗對白酒，信美非所安。丞相功業成，還家酒杯寬。人間有此客，折簡呼不難。相將扣東閣，起舞盡餘歡。
謝王澤州寄長松兼簡張天覺二首  其一 蘇軾 
莫道長松浪得名，能教覆額兩眉青。便將徑寸同千尺，知有奇功似茯苓。
謝王澤州寄長松兼簡張天覺二首  其二 蘇軾 
憑君說與埋輪使，速寄長松作解嘲。無復青黏和漆葉，枉將鍾乳敵仙茅。
次韵劉貢父所和韓康公憶持國二首  其一 蘇軾 
夢覺真同鹿覆蕉，相君脫屣自參寥。顔紅底事髮先白，室邇何妨人自遥。狂似次公應未怪，醉推東閣不須招。援毫欲作衣冠表，盛事終當繼八蕭。
次韵劉貢父所和韓康公憶持國二首  其二 蘇軾 
閉戶端居念獨深，小軒朱檻憶同臨。燎鬚誰識英公意，黄髮聊知子建心。已託西風傳絕唱，且邀明月伴孤斟。他時內集應呼我，下客先判醉墮簪。
上韓持國 蘇軾  西湖
韓氏三虎秉樞極，中有一虎似偉節。端居隠几學無心，夙駕入朝常正色。犯時獨行太嵔𡾊，回天不忌真藥石。輦致歸來荷二聖，推排使至有衆力。吾儕小人但飽飯，不有君子何能國。西湖醉卧春水船，如何爲人作豐年。
次韵劉貢父叔姪扈駕 蘇軾 
玉堂孤坐不勝清，長羨鄒枚接長卿。只許隔牆聞置酒，時因議事得聯名。機雲似我多遺俗，廣受如君不治生。共託屬車塵土後，鈞天一餉夢中榮。
次韵韓康公置酒見留 蘇軾 
庭下黄花一醉同，重來雪巘已穹窿。不應屢費譏安石，但使無多酌次公。鍾乳金釵人似玉，鵾絃鐵撥坐生風。少卿尚有車茵在，頗覺寬容勝弱翁。
次韵王都尉偶得耳疾 蘇軾 
君知六鑿皆爲贅，我有一言能决疣。病客巧聞床下蟻，癡人强覷棘端猴。聰明不在根塵裏，藥餌空爲婢僕憂。但試周郎看聾否，曲音小誤已回頭。
送喬仝寄賀君六首  其一 蘇軾 
君年二十美且都，初得惡疾墮眉鬚。紅顔白髮驚妻孥，覽鏡自嫌欲棄軀。結茅窮山啖松腴，路逢逃秦博士盧。方瞳照野清而癯，再拜未起煩一呼。覺知此身了非吾，炯然蓮花出泥塗。隨師東游渡濰邞，山頭見我兩輪朱。豈知仙人混屠沽，爾來八十胸垂胡。上山如飛嗔人扶，東歸有約不敢渝。新年當參老仙儒，秋風西來下雙鳬，得棗如瓜分我無。
送喬仝寄賀君六首  其二 蘇軾 
生長兵間早脫身，晚爲元祐太平人。不驚渤海桑田變，來看龜蒙漏澤春。
送喬仝寄賀君六首  其三 蘇軾 
曾謁東封玉輅塵，幅巾短褐亦逡巡。行宮夜奏空名姓，悵望雲霞縹緲人。
送喬仝寄賀君六首  其四 蘇軾 
垂老區區豈爲身，微言一發重千鈞。始知不見高皇帝，正似商山四老人。
送喬仝寄賀君六首  其五 蘇軾 
舊聞父老晉郎官，已作飛騰變化看。聞道東蒙有居處，願供薪水看燒丹。
送喬仝寄賀君六首  其六 蘇軾 
千古風流賀季真，最憐嗜酒謫仙人。狂吟醉舞知無益，粟飯藜羹間養神。
送家安國教授歸成都 蘇軾 
別君二十載，坐失兩鬢青。吾道雖艱難，斯文終典刑。屢作退飛鷁，羞看乾死螢。一落戎馬間，五見霜葉零。夜談空說劍，春夢猶橫經。新科復舊貫，童子方乞靈。須煩凌雲手，去作入蜀星。蒼苔高眹室，古柏文翁庭。初聞編簡香，稍覺鋒鏑腥。岷峨有雛鳳，梧竹養修翎。嗚呼應嶰律，飛舞集虞廷。吾儕便歸老，亦足慰餘齡。
和子由除夜元日省宿致齋三首  其一 蘇軾 
江湖流落豈關天，禁省相望亦偶然。等是新年未相見，此身應坐不歸田。
和子由除夜元日省宿致齋三首  其二 蘇軾 
白髮蒼顔五十三，家人强遣試春衫。朝回兩袖天香滿，頭上銀幡笑阿咸。
和子由除夜元日省宿致齋三首  其三 蘇軾 
當年踏月走東風，坐看春闈鎖醉翁。白髮門生幾人在，却將新句調兒童。
韓康公坐上侍兒求書扇上二首  其一 蘇軾 
窗摇細浪魚吹日，手弄黄花蝶透衣。不覺春風吹酒醒，空教明月照人歸。
韓康公坐上侍兒求書扇上二首  其二 蘇軾 
一一窗扉面水開，更於何處覓蓬萊。天香滿袖人知否，曾到旃檀小殿來。
次韵答張天覺二首  其一 蘇軾 
車輕馬穩轡銜堅，但有蚊蝱喜撲緣。截斷口前君莫問，人間差樂勝巢仙。
次韵答張天覺二首  其二 蘇軾 
馭風騎氣我何勞，且要長松作土毛。亦如訶佛丹霞老，却向清凉禮白毫。
次韵黄魯直畫馬試院中作 蘇軾 
少年鞍馬勤遠行，卧聞齕草風雨聲，見此忽思短策橫。十年髀肉磨欲透，那更陪君作詩瘦，不如芋魁歸飯豆。門前欲嘶御史驄，詔恩三日休老翁，羨君懷中雙橘紅。
余與李廌方叔相知久矣領貢舉事而李不得第愧甚作詩送之 蘇軾 
與君相從非一日，筆勢翩翩疑可識。平生謾說古戰場，過眼終迷日五色。我慚不出君大笑，行止皆天子何責。青袍白紵五千人，知子無怨亦無德。買羊酤酒謝玉川，爲我醉倒春風前。歸家但草凌雲賦，我相夫子非癯仙。
和宋肇遊西池次韵 蘇軾 
漢皇慈儉不開邊，尚教千艘下瀨船。貪看艨艟飛鬬艦，不知贔屭舞鈞天。故山西望三千里，往事回思二十年。自笑區區足官府，不如公子散神仙。
僕領貢舉未出錢穆父雪中作詩見及三月二十日同游金明池始見其詩次韵爲答 蘇軾 
雪知我出已全消，花待君來未敢飄。行避門生時小飲，忽逢騎吏有嘉招。魚龍絕技來千里，斑白遺民數四朝。知有黄公酒壚在，蒼顔華髮自相遥。
韓康公挽詞三首  其一 蘇軾 
故國非喬木，興王有世臣。嗟余後死者，猶及老成人。德業經文武，風流表搢紳。空餘行樂地，處處泣遺民。
韓康公挽詞三首  其二 蘇軾 
再世忠清德，三朝翊贊勳。功成不歸國，就訪敢忘君。舊學嚴詩律，餘威靖塞氛。何當繼韓奕，故吏總能文。
韓康公挽詞三首  其三 蘇軾 
西第開東閣，初筵點後塵。笙歌邀白髮，燈火樂青春。扶路三更罷，回頭一夢新。賦詩猶墨溼，把卷獨沾巾。
書艾宣畫四首 竹鶴 蘇軾 
此君何處不相宜，況有能言老令威。誰識長身古君子，猶將緇布緣深衣。
書艾宣畫四首 黄精鹿 蘇軾 
太華西南第幾峰，落花流水自重重。幽人只采黄精去，不見春山鹿養茸。
書艾宣畫四首 杏花白鷴 蘇軾 
天工剪刻爲誰妍，抱蕊游蜂自作團。把酒惜春都是夢，不如閑客此閑看。
書艾宣畫四首 蓮龜 蘇軾 
半脫蓮房露壓敧，綠荷深處有游龜。只應翡翠蘭苕上，獨見玄夫曝日時。
次韵子由五月一日同轉對 蘇軾 
跪奉新書笏在腰，談王正欲伴耕樵。晉陽豈爲一門事，宣政聊同五月朝。憂患半生聯出處，歸休上策早招要。後生可畏吾衰矣，刀筆從來錯料堯。
柏石圖詩 蘇軾 
柏生兩石間，天命本如此。雖云生之艱，與石相終始。韓子俯仰人，但愛平地美。土膏雜糞壤，成壞幾何耳。君看此槎牙，豈有可移理。蒼龍轉玉骨，黑虎抱金柅。畫師亦可人，使我毛髮起。當年落筆意，正欲譏韓子。
謝宋漢傑惠李承晏墨 蘇軾 
老松燒盡結輕花，妙法來從北李家。翠色冷光何所似，牆東鬒髮墮寒鴉。
慶源宣義王丈以累舉得官爲洪雅主簿雅州戶掾遇吏民如家人人安樂之既謝事居眉之青神瑞草橋放懷自得有書來求紅带既以遺之且作詩爲戲請黄魯直秦少游各爲賦一首爲老人光華 蘇軾 
青衫半作霜葉枯，遇民如兒吏如奴。吏民莫作官長看，我是識字耕田夫。妻啼兒號刺史怒，時有野人來挽鬚。拂衣自注下下考，芋魁飯豆吾豈無。歸來瑞草橋邊路，獨遊還佩平生壺。慈姥巌前自喚渡，青衣江畔人爭扶。今年蠶市數州集，中有遺民懷袴襦。邑中之黔相指似，白髯紅带老不癯。我欲西歸卜鄰舍，隔牆拊掌容歌呼。不學山王乘駟馬，回頭空指黄公壚。
次韵許沖元送成都高士敦鈐轄 蘇軾 
栘中老監本虛名，懶作燕山萬里行。坐看飛鴻迎使節，歸來駿馬換傾城。高才本不緣勳閥，餘力還思治蜀兵。西望雪山烽火盡，不妨樽酒寄平生。
次前韵送程六表弟 蘇軾 
君家兄弟真連璧，門十朱輪家萬石。竹使猶分刺史符，上方行賜尚書舄。前年持節發倉廩，到處賣刀收繭栗。歸來閉口不論功，却走渡江誰復惜。君才不用如澗松，我老得全猶社櫟。青衫莫厭百僚底，白首上有千薪積。憶昔江湖一釣舟，無數雲山供點筆。未應便障西風扇，只恐先移北山檄。憑君寄謝江南叟，念我空見長安日。浮江泝蜀有成言，江水在此吾不食。
送周正孺知東川 蘇軾 
得郡書生榮，還家昔人重。而況東西川，千騎許上冢。里門下車入，父老自驚聳。端如何武賢，不事長卿寵。清時養材傑，杞梓方培擁。未應遺合抱，取用及把拱。如君尚出麾，顧我宜耕壟。先歸謝先手，求去悔不勇。豈云慕廉退，實自知衰冗。爲君掃棠陰，畫像或相踵。
次前韵再送周正孺 蘇軾 
東川得望郎，坐與西爭重。高風傾石室，舊學鄙文冢。蜀人安使君，所至野不聳。竹馬迎細侯，大錢送劉寵。遥知句溪路，老稚相扶擁。看畫古叢祠，百怪朝幽拱。牛頭與兜率，雲木蔚堆壟。醉鄉追舊遊，筆陣賈餘勇。聊將詩酒樂，一掃簿書冗。西風吹好句，珠玉本無踵。
虛飄飄 蘇軾 
虛飄飄，畫檐蛛結網，銀漢鵲成橋。塵漬雨桐葉，霜飛風柳條。露凝殘點見紅日，星曳餘光橫碧霄。虛飄飄，比浮名利猶堅牢。
碣石庵贈湛庵主 蘇軾 
保康橋上夜觀燈，碣石巌前夏飲冰。莫把山林笑朝市，老夫手裏有烏藤。
和王晉卿題李伯時畫馬 蘇軾 
督郵有良馬，不爲君所奇。顧收紙上影，駿骨何由歸。一朝見縈策，蟻封驚肉飛。豈惟馬不遇，人已半生癡。
送錢穆父出守越州二首  其一 蘇軾 
簿書常苦百憂集，樽酒今應一笑開。京兆從教思廣漢，會稽聊喜得方回。
送錢穆父出守越州二首  其二 蘇軾 
若耶溪水雲門寺，賀監荷花空自開。我恨今猶在泥滓，勸君莫棹酒船回。
戲書李伯時畫御馬好頭赤 蘇軾 
山西戰馬饑無肉，夜嚼長稭如嚼竹。蹄間三丈是徐行，不信天山有坑谷。豈如廐馬好頭赤，立仗歸來卧斜日。莫教優孟卜葬地，厚衣薪槱入銅歷。
送程七表弟知泗州 蘇軾 
江湖不在眼，塵土坐滿顔。繫舟清洛尾，初見淮南山。淮山相媚好，曉鏡開烟鬟。持此娛使君，一笑簿領間。使君如天馬，朝燕暮荆蠻。時無王良手，空老十二閑。聊當出毫末，化服狡與頑。勿謂無人知，古佛臨清灣。赤子視萬類，流萍閱人寰。但使可此人，餘事真茅菅。
送曹輔赴閩漕 蘇軾 
曹子本儒俠，筆勢翻濤瀾。往來戎馬間，邊風裂儒冠。詩成橫槊裏，楯墨何曾乾。一旦事遠遊，紅塵隔嚴灘。平生羊炙口，並海搜鹹酸。一從荔支食，豈念苜蓿盤。我亦江海人，市朝非所安。常恐青霞志，坐隨白髮闌。淵明賦歸去，談笑便解官。我今何爲者，索身良獨難。憑君問清淮，秋水今幾竿。我舟何時發，霜露日已寒。
次韵王郎子立風雨有感 蘇軾 
百年一俯仰，寒暑相主客。稍增裘褐氣，已覺團扇厄。不煩計榮辱，此喪彼有獲。我琴終不敗，無攫亦無醳。後生不自牧，呻吟空挾策。揠苗不待長，買菜苦求益。此郎獨靜退，門外無行迹。但恐陶淵明，每爲饑所迫。淒風弄衣結，小雪穿門席。願君付一笑，造物亦戲劇。朝來賦雲夢，筆落風雨疾。爲君裁春衫，高會開桂籍。
次韵黄魯直嘲小德小德魯直子其母微故其詩云解著潛夫論不妨無外家 蘇軾 
進饌客爭起，小兒那可涯。莫欺東方星，三五自橫斜。名駒已汗血，老蚌空泥沙。但使伯仁長，還興絡秀家。
書黄庭內景經尾 蘇軾 
太上虛皇出靈篇，黄庭真人舞胎仙。髯耆兩卿相後前，丱妙夾侍清且妍。十有二神服銳堅，巍巍堂堂人中天。問我何修果此緣，是心朝空夕了然，恐非其人世莫傳。殿以二士蒼鵠騫，南隨道師歷山淵。山人迎笑喜我還，問誰遣化老龍眠。
送蹇道士歸廬山 蘇軾  庐山
物之有知蓋恃息，孰居無事使出入。心無天游室不空，六鑿相攘婦爭席。法師逃人入廬山，山中無人自往還。往者一空還者失，此身正在無還間。綿綿不絕微風裏，內外丹成一彈指。人間俯仰三千秋，騎鶴歸來與子游。
次韵黄魯直戲贈 蘇軾 
昨夜試微凉，汗衾初退紅。我願偕秋風，隨身入房櫳。君王不好事，只作好驚鴻。細看卷蠆尾，我家真栗蓬。
書林次中所得李伯時歸去來陽關二圖後  其一 蘇軾 
不見何戡唱渭城，舊人空數米嘉榮。龍眠獨識殷勤處，畫出陽關意外聲。
書林次中所得李伯時歸去來陽關二圖後  其二 蘇軾 
兩本新圖寶墨香，樽前獨唱小秦王。爲君翻作歸來引，不學陽關空斷腸。
卧病逾月請郡不許復直玉堂十一月一日鎖院是日苦寒詔賜宮燭法酒書呈同院 蘇軾 
微霰疏疏點玉堂，詞頭夜下攬衣忙。分光御燭星辰爛，拜賜宮壺雨露香。醉眼有花書字大，老人無睡漏聲長。何時却逐桑榆暖，社酒寒燈樂未央。
送周朝議守漢州 蘇軾 
茶爲西南病，岷俗記二李。何人折其鋒，矯矯六君子。君家尤出力，流落初坐此。謂當收桑榆，華髮看劍履。胡爲犯風雪，歲晚行未已。念歸誠得計，顧自爲謀耳。吾聞江漢間，瘡痏有未起。莫輕龔遂老，君王付尺箠。召還當有詔，挽袖謝鄰里。猶堪作水衡，供張園林美。
木山 蘇軾 
木生不用回萬牛，願終天年仆沙洲。時來幸逢河伯秋，掀然見怪推不流。蓬婆雪嶺巧雕鎪，蟄蟲行蟻爲豪酋。阿咸大膽忽持去，河伯好事不汝尤。城中古沼浸坤軸，一林瘦竹吾菟裘。二頃良田不難買，三年榿木行可槱。會將白髮對蒼巘，魯人不厭東家丘。
送千乘千能兩侄還鄉 蘇軾 
治生不求富，讀書不求官。譬如飲不醉，陶然有餘歡。君看龐德公，白首終泥蟠。豈無子孫念，顧獨貽以安。鹿門上冢回，牀下拜龍鸞。躬耕竟不起，耆舊節獨完。念汝少多難，冰雪落綺紈。五子如一人，奉養真色難。烹雞獨饋母，自饗苜蓿盤。口腹恐累人，寧我食無肝。西來四千里，敝袍不言寒。秀眉似我兄，亦復心閑寬。忽然舍我去，歲晚留餘酸。我豈軒冕人，青雲意先闌。汝歸蒔松菊，環以青琅玕。榿陰三年成，可以挂我冠。清江入城郭，小圃生微瀾。相從結茅舍，曝背談金鑾。
題李伯時畫趙景仁琴鶴圖二首  其一 蘇軾 
清獻先生無一錢，故應琴鶴是家傳。誰知默鼓無絃曲，時向珠宮舞幻仙。
題李伯時畫趙景仁琴鶴圖二首  其二 蘇軾 
醜石寒松未易親，聊將短曲調長人。乘軒故自非明眼，終日僛僛舞爨薪。
書王定國所藏烟江疊嶂圖 蘇軾 
江上愁心千疊山，浮空積翠如雲烟。山耶雲耶遠莫知，烟空雲散山依然。但見兩崖蒼蒼暗絕谷，中有百道飛來泉。縈林絡石隠復見，下赴谷口爲奔川。川平山開林麓斷，小橋野店依山前。行人稍度喬木外，漁舟一葉江吞天。使君何從得此本，點綴毫末分清妍。不知人間何處有此境，徑欲往買二頃田。君不見武昌樊口幽絕處，東坡先生留五年。春風摇江天漠漠，暮雲卷雨山娟娟。丹楓翻鴉伴水宿，長松落雪驚晝眠。桃花流水在人世，武陵豈必皆神仙。江山清空我塵土，雖有去路尋無緣。還君此畫三歎息，山中故人應有招我歸來篇。
王晉卿作烟江疊嶂圖僕賦詩十四韵晉卿和之語特奇麗因復次韵不獨紀其詩畫之美亦爲道其出處契闊之故而終之以不忘在莒之戒亦朋友忠愛之義也 蘇軾 
山中舉頭望日邊，長安不見空雲烟。歸來長安望山上，時移事改應潸然。管絃去盡賓客散，惟有馬埒編金泉。渥洼故自千里足，要飽風雪輕山川。屈居華屋啗棗脯，十年俯仰龍旂前。却因瘦病出奇骨，鹽車之厄寧非天。風流文采磨不盡，水墨自與詩爭妍。畫山何必山中人，田歌自古非知田。鄭虔三絕君有二，筆勢挽回三百年。欲將巌谷亂窈窕，眉峰修嫮誇連娟。人間何有春一夢，此身將老蠶三眠。山中幽絕不可久，要作平地家居仙。能令水石長在眼，非君好我當誰緣。願君終不忘在莒，樂時更賦囚山篇。
和吳安持使者迎駕 蘇軾 
小雪疏烟雜瑞光，清波寒引御溝長。曈曈日色籠丹禁，杳杳鞭聲出建章。鵷鷺偶叨陪下列，天閶聊啟望中央。歸來喜氣傾新句，滿座疑聞錦繡香。
次韵王定國會飲清虛堂 蘇軾 
何遜揚州又幾年，官梅詩興故依然。何人可復間季孟，與子不妨中聖賢。卜築君方淮上郡，歸心我已劍南川。此身正似蠶將老，更盡春光一再眠。
興龍節侍宴前一日微雪與子由同訪王定國小飲清虛堂定國出數詩皆佳而五言尤奇子由又言昔與孫巨源同過定國感念存沒悲歎久之夜歸稍醒各賦一篇明日朝中以示定國也 蘇軾 
天風淅淅飛玉沙，詔恩歸沐休早衙。遥知清虛堂裏雪，正似薝蔔林中花。出門自笑無所詣，呼酒持勸惟君家。踏冰凌兢戰疲馬，扣門剝啄驚寒鴉。羨君五字入詩律，欲與六出爭天葩。頭風已倩檄手愈，背癢却得仙爪爬。銀瓶瀉油浮蟻酒，紫碗鋪粟盤龍茶。幅巾起作鸜鵒舞，疊鼓誰摻漁陽撾。九衢燈火雜夢寐，十年聚散空咨嗟。明朝握手殿門外，共看銀闕暾朝霞。
王晉卿所藏著色山二首  其一 蘇軾 
縹緲營丘水墨仙，浮空出沒有無間。邇來一變風流盡，誰見將軍著色山。
王晉卿所藏著色山二首  其二 蘇軾 
犖確何人似退之，意行無路欲從誰。宿雲解駮晨光漏，獨見山紅澗碧時。
和黄魯直效進士作二首 歲寒知松柏 蘇軾 
龍蟄雖高卧，雞鳴不廢時。炎凉徒自變，茂悅兩相知。已負棟梁質，肯爲兒女姿。那憂霜貿貿，未喜日遲遲。難與夏蟲語，永無秋實悲。誰知此植物，亦解秉天彝。
和黄魯直效進士作二首 款塞來享 蘇軾 
蠢爾氐羌國，天誅亦久稽。既能知面內，不復議征西。斥堠銷兵火，邊城息鼓鼙。輸忠修貢職，棄過爲黔黎。雪滿流沙靜，雲沉太白低。巍巍二聖治，盛德古難齊。
夜直玉堂携李之儀端叔詩百餘首讀至夜半書其後 蘇軾 
玉堂清冷不成眠，伴直難呼孟浩然。暫借好詩消永夜，每逢佳處輒參禪。愁侵硯滴初含凍，喜入燈花欲鬬妍。寄語君家小兒子，他時此句一時編。
次韵王定國得晉卿酒相留夜飲 蘇軾 
短衫壓手氣橫秋，更著仙人紫綺裘。使我有名全是酒，從他作病且忘憂。詩無定律君應將，醉有真鄉我可侯。且倒餘樽盡今夕，睡蛇已死不須鈎。
范景仁和賜酒燭詩復次韵謝之 蘇軾 
笙磬分均上下堂，游魚舞獸自奔忙。朱絃初識孤桐韵，玉琯猶聞秬黍香。萬事今方咨伯始，一斑我亦愧真長。此生會見三雍就，無復寥寥歎未央。
次韵劉貢父春日賜幡勝 蘇軾 
寬詔隨春出內朝，三軍喜氣挾狐貂。鏤銀錯落翻斜月，剪綵繽紛舞慶霄。臘雪强飛纔到地，曉風偷轉不驚條。脫冠徑醉應歸卧，便腹從人笑老韶。
再和 蘇軾 
與君流落偶還朝，過眼紛綸七葉貂。莫笑華顛羞采勝，幾人黄壤隔青霄。行吟未許窮騷雅，坐嘯猶能出教條。記取明年江上郡，五更春枕夢春韶。
葉公秉王仲至見和次韵答之 蘇軾 
袗絺方暑亦堪朝，歲晚淒風憶皂貂。共喜鵷鸞歸禁籞，心知日月在重霄。君如老驥初遭絡，我似枯桑不受條。强鑷霜鬚簪彩勝，蒼顔得酒尚能韶。
再和 蘇軾 
衰遲何幸得同朝，溫勁如君合珥貂。誰惜異才蒙徑寸，自慚枯枿借凌霄。光風泛泛初浮水，紅糝離離欲綴條。後日一樽何處共，奉常端冕作咸韶。
和王晉卿送梅花次韵 蘇軾 
東坡先生未歸時，自種來禽與青李。五年不踏江頭路，夢逐東風泛蘋芷。江梅山杏爲誰容，獨笑依依臨野水。此間風物君未識，花浪翻天雪相激。明年我復在江湖，知君對花三歎息。
次韵王晉卿惠花栽栽所寓張退傅第中 蘇軾 
坐來念念失前人，共向空中寓一塵。若問此花誰是主，天教閑客管青春。
次韵王晉卿上元侍宴端門 蘇軾 
月上九門開，星河繞露臺。君方枕中夢，我亦化人來。光動仙毬縋，香餘步輦回。相從穿萬馬，衰病若爲陪。
王鄭州挽詞 蘇軾 
羨君華髮起琳宮，右輔初還鼓角雄。千里農桑歌子産，一時冠蓋慕蕭嵩。那知聚散舂糧外，便有悲歡過隙中。京兆同僚幾人在，猶思對案筆生風。
書王定國所藏王晉卿畫著色山二首  其一 蘇軾 
白髮四老人，何曾在商顔。煩君紙上影，照我胸中山。山中亦何有，木老土石頑。正頼天日光，澗谷紛斕斑。我心空無物，斯文何足關。君看古井水，萬象自往還。
書王定國所藏王晉卿畫著色山二首  其二 蘇軾 
君歸嶺北初逢雪，我亦江南五見春。寄語風流王武子，三人俱是識山人。
呈定國 蘇軾 
舊病應逢醫口藥，新粧漸畫入時眉。信知詩是窮人物，近覺王郎不作詩。
寄傲軒 蘇軾 
先生英妙年，一掃千兔禿。仕進固有餘，不肯踐場屋。通闤何所傲，傲名非傲俗。定知軒冕中，享榮不償辱。豈無自安計，得失猶轉轂。先生獨揚揚，憂患莫能瀆。得如虎挾乙，失若龜藏六。茅簷聊寄寓，俯仰亦自足。東坡無邊春，方寸盡藏蓄。醉哦旁若無，獨侑一樽醁。牀頭車馬道，殘月挂疏木。朝客紛擾時，先生睡方熟。
送呂昌朝知嘉州 蘇軾 
不羨三刀夢蜀都，聊將八詠繼東吳。卧看古佛淩雲閣，敕賜詩人明月湖。得句會應緣竹鶴，思歸寧復爲蓴鱸。橫空好在修眉色，頭白猶堪乞左符。
次韵黄魯直寄題郭明父府推潁州西齋二首  其一 蘇軾  西湖
樹頭啄木常疑客，客去而嗔定不然。脫轄已應生井沫，解衣聊復起庖煙。平生詩酒真相污，此去文書恐獨賢。早晚西湖映華髮，小舟翻動水中天。
次韵黄魯直寄題郭明父府推潁州西齋二首  其二 蘇軾 
寂寞東京月旦州，德星無復綴珠旒。莫嗟平輿空神物，尚有西齋接勝流。春夢屢尋湖十頃，家書新報橘千頭。雪堂亦有思歸曲，爲謝平生馬少游。
次韵秦少章和錢蒙仲 蘇軾 
碧畦黄隴稻如京，歲美人和易得情。鑑裏移舟天外思，地中鳴角古來聲。山圍故國城空在，潮打西陵意未平。二子有如雙白鷺，隔江相照雪衣明。
次韵錢越州 蘇軾 
髯尹超然定逸羣，南遊端爲訪雲門。謫仙歸侍玉皇案，老鶴來乘刺史轓。已覺簿書哀老子，故知籩豆有司存。年來齒頰生荆棘，習氣因君又一言。
同秦仲二子雨中遊寶山 蘇軾 
平明已報百吏散，半日來陪二子閑。立鵲低昂煙雨裏，行人出沒樹林間。
去杭州十五年復遊西湖用歐陽察判韵 蘇軾  西湖
我識南屏金鯽魚，重來拊檻散齋餘。還從舊社得心印，似省前生覓手書。葑合平湖久蕪沒，人經豐歲尚凋疏。誰憐寂寞高常侍，老去狂歌憶孟諸。
與莫同年雨中飲湖上 蘇軾  西湖
到處相逢是偶然，夢中相對各華顛。還來一醉西湖雨，不見跳珠十五年。
送子由使契丹 蘇軾  送别
雲海相望寄此身，那因遠適更沾巾。不辭驛騎淩風雪，要使天驕識鳳麟。沙漠回看清禁月，湖山應夢武林春。單于若問君家世，莫道中朝第一人。
次韵答劉景文左藏 蘇軾 
我老詩壇仆鼓旗，借君佳句發良時。但空賀監杯中物，莫示孫郎帳下兒。夜燭催詩金燼落，秋芳壓帽露華滋。故應好語如爬癢，有味難名只自知。
坐上復借韵送岢嵐軍通判葉朝奉 蘇軾  西湖
雲間踏白看纏旗，莫忘西湖把酒時。夢裏吳山連越嶠，樽前羌婦雜胡兒。夕烽過後人初醉，春雁來時雪未滋。爲問從軍真樂不，書來粗遣故人知。
始於文登海上得白石數升如芡實可作枕聞梅丈嗜石故以遺其子子明學士子明有詩次韵 蘇軾 
海隅荒怪有誰珍，零落珊瑚泣季倫。法供坐令微物重，色難歸致孝心純。只疑薏苡來交趾，未信蠙珠出泗濱。願子聚爲江夏枕，不勞揮扇自寧親。
次韵錢越州見寄 蘇軾 
莫將牛弩射羊羣，卧治何妨晝掩門。稍喜使君無疾病，時因送客見車轓。搔頭白髮秋無數，閉眼丹田夜自存。欲息波瀾須引去，吾儕豈獨坐多言。
文登蓬萊閣下石壁千丈爲海浪所戰時有碎裂淘灑歲久皆圓熟可愛土人謂此彈子渦也取數百枚以養石菖蒲且作詩遺垂慈堂老人 蘇軾 
蓬萊海上峰，玉立色不改。孤根捍滔天，雲骨有破碎。陽侯殺廉角，陰火發光彩。纍纍彈丸間，瑣細成珠琲。閻浮一漚耳，真妄果安在。我持此石歸，袖中有東海。垂慈老人眼，俯仰了大塊。置之盆盎中，日與山海對。明年菖蒲根，連絡不可解。倘有蟠桃生，旦暮猶可待。
次韵毛滂法曹感雨 蘇軾 
江南佳公子，遺我錦繡端。攬之溫如春，公子焉得寒。興雨自有時，膚寸便濛𩆓。斂藏以自潤，牛斗何足干。空庭月與影，强結三友歡。我豈不足歟，要此清團團。欲歡在一醉，常恐樽中乾。捨酒尚可樂，明珠如彈丸。但恐千仞雀，匆匆發虛彈。迨子閑暇時，種子田中丹。一朝涉世故，空腹容欺謾。我頃在東坡，秋菊爲夕餐。永愧坡間人，布褐爲我完。雪堂初覆瓦，上簟無下莞。時時亦設客，每醉筒輒殫。一笑便傾倒，五年得輕安。公子豈我徒，衣缽傳一簞。定非郊與島，筆勢江河寬。悲吟古寺中，穿帷雪漫漫。他年記此味，芋火對嬾殘。
送鄧宗古還鄉 蘇軾 
廣漢有姜子，孝弟行里閭。赤眉雖豺虎，弛兵過其墟。至今空清泉，無復雙鯉魚。南鄭有李郃，妙得甘公書。夜坐指流星，驚倒兩使車。抱關不肯仕，布褐蒙璠璵。西南固多士，君得二子餘。凜凜忠文公，搜士及樵漁。澗溪有幽討，蘋芷真嘉蔬。歲晚終不食，心惻當何如。
參寥上人初得智果院會者十六人分韵賦詩軾得心字 蘇軾 
漲水返舊壑，飛雲思故岑。念君忘家客，亦有懷歸心。三間得幽寂，數步藏清深。攢金盧橘塢，散火楊梅林。茶筍盡禪味，松杉真法音。雲崖有淺井，玉醴常半尋。遂名參寥泉，可濯幽人襟。相携橫嶺上，未覺衰年侵。一眼吞江湖，萬象涵古今。願君更小築，歲晚解我簪。
哭王子立次兒子迨韵三首  其一 蘇軾 
彭城初識子，照眼白而長。異夢成先兆，清言得未嘗。豈惟知禮意，遂欲補詩亡。咄咄真相逼，諸生敢雁行。
哭王子立次兒子迨韵三首  其二 蘇軾 
非無伯鸞志，獨有子雲悲。恨子非天合，猶能使我思。兒曹莫悽慟，老眼欲枯萎。會哭皆豪傑，誰爲感舊詩。
哭王子立次兒子迨韵三首  其三 蘇軾 
龍困嘗魚服，羊儇或虎蒙。匆匆成鬼錄，憒憒到天公。偶落藩牆上，同遊羿彀中。回看十年事，黄葉卷秋風。
異鵲 蘇軾 
昔我先君子，仁孝行於家。家有五畝園，幺鳳集桐花。是時烏與鵲，巢鷇可俯拏。憶我與諸兒，飼食觀羣呀。里人驚瑞異，野老笑而嗟。云此方乳哺，甚畏鳶與蛇。手足之所及，二物不敢加。主人若可信，衆鳥不我遐。故知中孚化，可及魚與豭。柯侯古循吏，悃愊真無華。臨漳所全活，數等江干沙。仁心格異族，兩鵲棲其衙。但恨不能言，相對空楂楂。善惡以類應，古語良非誇。君看彼酷吏，所至號鬼車。
次韵詹適宣德小飲巽亭 蘇軾 
君方夢謫仙，我亦弔文園。江上同三黜，天涯共一樽。濤雷殷白晝，梅雪耿黄昏。歸去多情雨，應隨御史軒。
東川清絲寄魯冀州戲贈 蘇軾 
鵝溪清絲清如冰，上有千歲交枝藤。藤生谷底飽風雪，歲晚忽作龍蛇升。嗟我雖爲老侍從，骨寒只受布與繒。牀頭錦衾未還客，坐覺芒刺在背膺。豈如髯卿晚乃貴，福祿正似川方增。醉中倒著紫綺裘，下有半臂出縹綾。封題不敢妄裁剪，刀尺自有佳人能。遥知千騎出清曉，積雪未放浮塵興。白鬚紅带柳絲下，老弱空巷人相登。但放奇紋出領袖，吾髯雖老無人憎。
怡然以垂雲新茶見餉報以大龍團仍戲作小詩 蘇軾 
妙供來香積，珍烹具大官。揀芽分雀舌，賜茗出龍團。曉日雲庵暖，春風浴殿寒。聊將試道眼，莫作兩般看。
次韵王忠玉游虎丘絕句三首  其一 蘇軾 
當年大白此相浮，老守娛賓得二丘。白髮重來故人盡，空餘叢桂小山幽。
次韵王忠玉游虎丘絕句三首  其二 蘇軾 
青蓋紅旗映玉山，新詩小草落玄泉。風流使者人爭看，知有真娘立道邊。
次韵王忠玉游虎丘絕句三首  其三 蘇軾 
舞衫歌扇轉頭空，只有青山杳靄中。若共吳王鬬百草，使君未敢借驚鴻。
寄蔡子華 蘇軾  西湖
故人送我東來時，手栽荔子待我歸。荔子已丹吾髮白，猶作江南未歸客。江南春盡水如天，腸斷西湖春水船。想見青衣江畔路，白魚紫筍不論錢。霜髯三老如霜檜，舊交零落今誰輩。莫從唐舉問封侯，但遣麻姑更爬背。
和錢四寄其弟龢 蘇軾 
再見濤頭湧玉輪，煩君久駐浙江春。年來總作維摩病，堪笑東西二老人。
故周茂叔先生濂溪 蘇軾 
世俗眩名實，至人疑有無。怒移水中蟹，愛及屋上烏。坐令此溪水，名與先生俱。先生本全德，廉退乃一隅。因拋彭澤米，偶似西山夫。遂即世所知，以爲溪之呼。先生豈我輩，造物乃其徒。應同柳州柳，聊使愚溪愚。
次周燾韵 蘇軾 
道眼轉丹青，常於寂處鳴。早知雨是水，不作兩般聲。
送南屏謙師 蘇軾 
道人曉出南屏山，來試點茶三昧手。忽驚午盞兔毛斑，打作春甕鵝兒酒。天台乳花世不見，玉川風腋今安有。先生有意續茶經，會使老謙名不朽。
次韵子由使契丹至涿州見寄四首  其一 蘇軾 
老人癡鈍已逃寒，子復辭行理亦難。要到盧龍看古塞，投文易水弔燕丹。
次韵子由使契丹至涿州見寄四首  其二 蘇軾 
胡羊代馬得安眠，窮髮之南共一天。又見子卿持漢節，遥知遺老泣山前。
次韵子由使契丹至涿州見寄四首  其三 蘇軾 
氈毳年來亦甚都，時時鴂舌問三蘇。那知老病渾無用，欲向君王乞鏡湖。
次韵子由使契丹至涿州見寄四首  其四 蘇軾 
始憶庚寅降屈原，旋看蠟鳳戲僧虔。隨翁萬里心如鐵，此子何勞爲買田。
卧病彌月聞垂雲花開順闍黎以詩見招次韵答之 蘇軾 
道人心似水，不礙照花妍。宴座春强半，清陰月屢遷。平生無起滅，一念有陳鮮。嫋嫋風枝舉，離離日萼蔫。病吟終少味，老醉不成顛。何必遨頭出，湖中有散仙。
雪後便欲與同僚尋春一病彌月雜花都盡獨牡丹在爾劉景文左藏和順闍黎詩見贈次韵答之 蘇軾 
殘花怨久病，剩雨泣餘妍。不見雙旌出，空令九陌遷。知君苦寂寞，妙語嚼芳鮮。淺紫從爭發，浮紅任蚤蔫。天葩尚青萼，國色待華顛。載酒邀詩將，臞儒不是仙。
仲天貺王元直自眉山來見余錢塘留半歲既行作絕句五首送之  其一 蘇軾 
仲君豈弟多學，王子清修寡言。病後空驚鶴瘦，時來或作鵬鶱。
仲天貺王元直自眉山來見余錢塘留半歲既行作絕句五首送之  其二 蘇軾 
海角煩君遠訪，江源與我同來。剩作數時相送，莫教萬里空回。
仲天貺王元直自眉山來見余錢塘留半歲既行作絕句五首送之  其三 蘇軾 
三人一旦同行，留下高齋月明。遥想扁舟京口，尚餘孤枕潮聲。
仲天貺王元直自眉山來見余錢塘留半歲既行作絕句五首送之  其四 蘇軾 
更欲留君久住，念君去國彌年。空使犀顱玉頰，長懷髯舅凄然。
仲天貺王元直自眉山來見余錢塘留半歲既行作絕句五首送之  其五 蘇軾 
爲余遠致殷勤，瑞草橋邊老人。紅带雅宜華髮，白醪光泛新春。
次韵劉景文周次元寒食同游西湖 蘇軾  西湖
絮飛春減不成年，老境同乘下瀨船。藍尾忽驚新火後，遨頭要及浣花前。山西老將詩無敵，洛下書生語更妍。共向北山尋二士，畫橈鼉鼓聒清眠。
連日與王忠玉張全翁游西湖訪北山清順道潛二詩僧登垂雲亭飲參寥泉最後過唐州陳使君夜飲忠玉有詩次韵答之 蘇軾  西湖
北山非自高，千仞付我足。西湖亦何有，萬象生我目。雲深人在塢，風靜響應谷。與君皆無心，信步行看竹。竹間逢詩鳴，眼色奪湖淥。百篇成俯仰，二老相追逐。故應千頃池，養此一雙鵠。山高路已斷，亭小膝更促。夜尋三尺井，渴飲半甌玉。明朝鬧絲管，寒食雜歌哭。使君坐無聊，狂客來不速。載酒有鴟夷，扣門非啄木。浮蛆灧金碗，翠羽出華屋。須臾便陳迹，覺夢那可續。及君未渡江，過我勤秉燭。一笑換人爵，百年終鬼錄。
新茶送簽判程朝奉以饋其母有詩相謝次韵答之 蘇軾 
縫衣付與溧陽尉，舍肉懷歸潁谷封。聞道平反供一笑，會須難老待千鍾。火前試焙分新胯，雪裏頭綱輟賜龍。從此升堂是兄弟，一甌林下記相逢。
次韵林子中王彥祖唱酬 蘇軾  西湖
早知身寄一漚中，晚節尤驚落木風。昨夢已論三世事，歲寒猶喜五人同。雨餘北固山圍座，春盡西湖水映空。差勝四明狂監在，更將老眼犯塵紅。
壽星院寒碧軒 蘇軾 
清風肅肅摇窗扉，窗前修竹一尺圍。紛紛蒼雪落夏簟，冉冉綠霧沾人衣。日高山蟬抱葉響，人靜翠羽穿林飛。道人絕粒對寒碧，爲問鶴骨何緣肥。
書劉景文左藏所藏王子敬帖 蘇軾 
家雞野鶩同登俎，春蚓秋蛇總入奩。君家兩行十二字，氣壓鄴侯三萬籤。
書劉景文所藏宗少文一筆畫 蘇軾 
宛轉回文錦，縈盈連理花。何須郭忠恕，匹素畫繅車。
次韵送張山人歸彭城 蘇軾 
羨君飄蕩一虛舟，來作錢塘十日游。水洗禪心都眼浄，山供詩筆總眉愁。雪中乘興真聊爾，春盡思歸却罷休。何日五湖從范蠡，種魚萬尾橘千頭。
真覺院有洛花花時不暇往四月十八日與劉景文同往賞枇杷 蘇軾 
綠暗初迎夏，紅殘不及春。魏花非老伴，盧橘是鄉人。井落依山盡，巌崖發興新。歲寒君記取，松雪看蒼鱗。
又和景文韵 蘇軾 
牡丹松檜一時栽，付與春風自在開。試問壁間題字客，幾人不爲看花來。
西湖壽星院此君軒 蘇軾  西湖
卧聽謖謖碎龍鱗，俯看蒼蒼立玉身。一舸鴟夷江海去，尚餘君子六千人。
觀臺 蘇軾 
三界無所住，一臺聊自寧。塵勞付白骨，寂照起黄庭。殘磬風中嫋，孤燈雪後青。須防童子戲，投瓦犯清泠。
遊中峰杯泉 蘇軾 
石眼杯泉舉世無，要知杯渡是凡夫。可憐狡獪維摩老，戲取江湖入缽盂。
贈善相程傑 蘇軾 
心傳異學不謀身，自要清時閱搢紳。火色上騰雖有數，急流勇退豈無人。書中苦覓原非訣，醉裏微言却近真。我似樂天君記取，華顛賞遍洛陽春。
次韵林子中蒜山亭見寄 蘇軾 
奇逸多聞老敬通，何人慷慨解憐翁。十年簿領催衰白，一笑江山發醉紅。聞道賦詩臨北固，未應舉扇向西風。叩頭莫喚無家客，歸掃岷峨一畝宮。
再和并答楊次公 蘇軾 
毘盧海上妙高峰，二老遥知說此翁。聊復艤舟尋紫翠，不妨持節散陳紅。高懷却有雲門興，好句真傳雪竇風。唱我三人無譜曲，馮夷亦合舞幽宮。
次韵劉景文送錢蒙仲三首  其一 蘇軾 
誰識天閑老驥，不爭日暮長途。送盡青雲九子，歸去扁舟五湖。
次韵劉景文送錢蒙仲三首  其二 蘇軾 
寄語竹林社友，同書桂籍天倫。王郎獨爲鬼錄，世間無此玉人。
次韵劉景文送錢蒙仲三首  其三 蘇軾 
五字古原春草，千金漢殿長門。經緯尚餘三策，典刑留與諸孫。
菩提寺南漪堂杜鵑花 蘇軾  西湖
南漪杜鵑天下無，披香殿上紅氍毹。鶴林兵火真一夢，不歸閬苑歸西湖。
寒具 蘇軾 
纖手搓來玉數尋，碧油輕蘸嫩黄深。夜來春睡濃於酒，壓褊佳人纏臂金。
題楊次公春蘭 蘇軾 
春蘭如美人，不采羞自獻。時聞風露香，蓬艾深不見。丹青寫真色，欲補離騷傳。對之如靈均，冠佩不敢燕。
題楊次公蕙 蘇軾 
蕙本蘭之族，依然臭味同。曾爲水仙佩，相識楚辭中。幻色雖非實，真香亦竟空。云何起微馥，鼻觀已先通。
次韵曹輔寄壑源試焙新茶 蘇軾 
仙山靈草濕行雲，洗遍香肌粉未勻。明月來投玉川子，清風吹破武林春。要知冰雪心腸好，不是膏油首面新。戲作小詩君一笑，從來佳茗似佳人。
次韵袁公濟謝芎椒 蘇軾 
燥吻時時著酒濡，要令卧疾致文殊。河魚潰腹空號楚，汗水流骹始信吳。自笑方求三歲艾，不如長作獨眠夫。羨君清瘦真仙骨，更助飄飄鶴背軀。
次韵楊次公惠徑山龍井水 蘇軾 
漏盡雞號厭夜行，年來小器溢瓶罌。棄官縱未歸東海，罷郡猶堪作水衡。幻色將空眼先暗，勝遊無礙脚殊輕。空煩遠致龍淵水，寧復臨池似伯英。
次京師韵送表弟程懿叔赴夔州運判 蘇軾 
與子甥舅氏，摧頹各蒼顔。並爲東諸侯，長此佳江山。寒松無時花，安得插髻鬟。惟將老不死，一笑榮枯間。我甚似樂天，但無素與蠻。挂冠及未耄，當獲一紀閑。子亦拙進取，才高命堅頑。譬如萬斛舟，行此九折灣。仲氏新得道，一漚目塵寰。歲晚家鄉路，莫遣生榛菅。
次韵劉景文登介亭 蘇軾  西湖
澤國梅雨餘，衰年困蒸溽。高堂磨新磚，頗覺利腰足。松根百尺井，兩綆飛浄淥。流觴聚兒童，一笑爲捧腹。清風信可御，剛氣在巌麓。始知共此世，物外無三伏。長歌入雲去，不待絃管逐。西湖真西子，烟樹點眉目。濤江少醖藉，高浪翻雪屋。俯仰拊四海，百世飛鳥速。遠追錢氏餘，近弔祖侯躅。吾生如寄耳，寸晷輕尺玉。誰似劉將軍，逸韵謝邊幅。千言一揮手，五車不再讀。春巌彩雞舞，月峽哀猿哭。朝先啼鴂起，暮與寒螿續。我老廢吟哦，頼君時擊觸。從今事遠覽，發軔此幽谷。清游得三昧，至樂謝五欲。莫作狂道士，氣壓劉師服。
袁公濟和劉景文登介亭詩復次韵答之 蘇軾 
昏昏墮醉夢，奈此六月溽。君詩如清風，吹我朝睡足。登臨得佳句，江白照湖淥。袖手獨不言，默稿已在腹。是時風雨過，靄靄雲歸麓。疏星带微月，金火爭見伏。惜哉此清景，變滅不可逐。歸來讀君詩，耿耿猶在目。却思少年日，聲價爭場屋。文如翻水成，賦作叉手速。秋風起鴻雁，我亦繼華躅。那知君蹭蹬，獨泣荆山玉。相見南新道，青衫垂破幅。早知事大謬，恨不十年讀。莫嫌馮唐老，終勝賈誼哭。今年復爲僚，舊好許重續。升沉何足道，等是蠻與觸。共爲湖山主，出入窮澗谷。衆馳君不爭，人棄我所欲。何時神武門，相約挂冠服。
介亭餞楊傑次公 蘇軾  西湖
籃輿西出登山門，嘉與我友尋仙村。丹青明滅風篁嶺，環珮空響桃花源。前朝欲上已蠟屐，黑雲白雨如傾盆。今晨積霧卷千里，豈畏觸熱生病根。在家頭陀無爲子，久與青山爲弟昆。孤峰盡處亦何有，西湖鏡天江抹坤。臨高揮手謝好住，清風萬壑傳其言。風迴響答君聽取，我亦到處隨君軒。
葉教授和溽字韵詩復次韵爲戲記龍井之遊 蘇軾 
先生魯諸儒，飲食清不溽。空腸出秀句，吟嚼五味足。華堂鬧絲管，眸子漲春淥。先生疾走避，面冷毒在腹。歸來煮瓠葉，弟子歌旱麓。聲淫及靈臺，中有麀鹿伏。功名一走兔，何用千人逐。故應容我輩，清坐時閉目。高亭石排衙，木杪挂飛屋。我來無時節，客亦不待速。似聞雪髯叟，西嶺訪遺躅。朝陽入潭洞，金碧涵水玉。泉扉夜不扃，雲袂本無幅。慈皇付寶偈，神侶得幽讀。訥庵有老人，宴坐天魔哭。時來獻瓔珞，法供燈相續。吾儕詩酒污，欲往無乃觸。齋厨費晨炊，車騎滿山谷。願聞第一義，缽飯非所欲。便投切雲冠，予幼好奇服。
次韵林子中見寄 蘇軾  西湖
飄零洛社數遺民，詩酒當年困惡賓。元亮本無適俗韵，孝章要是有名人。蒜山小隠雖爲客，江水西來亦带岷。卷却西湖千頃葑，笑看魚尾更莘莘。
安州老人食蜜歌 蘇軾 
安州老人心似鐵，老人心肝小兒舌。不食五穀惟食蜜，笑指蜜蜂作檀越。蜜中有詩人不知，千花百草爭含姿。老人咀嚼時一吐，還引世間癡小兒。小兒得詩如得蜜，蜜中有藥治百疾。正當狂走捉風時，一笑看詩百憂失。東坡先生取人廉，幾人相歡幾人嫌。恰似飲茶甘苦雜，不如食蜜中邊甜。因君寄與雙龍餠，鏡空一照雙龍影。三吳六月水如湯，老人心似雙龍井。
次韵錢穆父紫薇花二首  其一 蘇軾 
虛白堂前合抱花，秋風落日照橫斜。閱人此地知多少，物化無涯生有涯。
次韵錢穆父紫薇花二首  其二 蘇軾 
折得芳蕤兩眼花，題詩相報字傾斜。篋中尚有絲綸句，坐覺天光照海涯。
送張嘉州 蘇軾 
少年不願萬戶侯，亦不願識韓荆州。頗願身爲漢嘉守，載酒時作凌雲遊。虛名無用今白首，夢中却到龍泓口。浮雲軒冕何足言，惟有江山難入手。峨眉山月半輪秋，影入平羌江水流。謫仙此語誰解道，請君見月時登樓。笑談萬事真何有，一時付與東巌酒。歸來還受一大錢，好意莫違黄髮叟。
絕句 蘇軾 
春來濯濯江邊柳，秋後離離湖上花。不羨千金買歌舞，一篇珠玉是生涯。
九日袁公濟有詩次其韵 蘇軾 
古來靜治得清閑，我愧真長也一斑。舉酒東榮挹江海，回樽落日勸湖山。平生傾蓋悲歡裏，早晚抽身簿領間。笑指西南是歸路，倦飛弱羽久知還。
次韵蘇伯固主簿重九 蘇軾 
雲間朱袖拂雲和，知是長松挂女蘿。髻重不嫌黄菊滿，手香新喜綠橙搓。墨翻衫袖吾方醉，紙落雲烟子患多。只有黄雞與白日，玲瓏應識使君歌。
和公濟飲湖上 蘇軾 
昨夜醉歸還獨寢，曉來宿雨鳴孤枕。扁舟小棹截湖來，正見青山駁雲錦。須知老人興不淺，莫學公榮不共飲。與君歌鼓樂豐年，喚取千夫食陳廩。
次韵景文山堂聽箏三首  其一 蘇軾 
忽憶韓公二妙姝，琵琶箏韵落空無。猶勝江左狂靈運，空鬬東昏百草鬚。
次韵景文山堂聽箏三首  其二 蘇軾 
馬上胡琴塞上姝，鄭中丞後有人無。詩成樺燭飄金燼，八尺英公欲燎鬚。
次韵景文山堂聽箏三首  其三 蘇軾 
荻花楓葉憶秦姝，切切幺絃細欲無。莫把胡琴挑醉客，回看霜戟褚公鬚。
贈劉景文 蘇軾  惜时 二年级上册 写景 勉励 古诗三百首 宋诗 小学古诗
荷盡已無擎雨蓋，菊殘猶有傲霜枝。一年好景君須記，正是橙黄橘綠時。
送李陶通直赴清溪 蘇軾  西湖
忠文文正二大老，蘇李廣平三舍人。喜見通家賢子弟，自言得邑少風塵。從來勢利關心薄，此去溪山琢句新。肯向西湖留數月，錢塘初識小麒麟。
辯才老師退居龍井不復出入余往見之嘗出至風篁嶺左右驚曰遠公復過虎溪矣辯才笑曰杜子美不云乎與子成二老來往亦風流因作亭嶺上名曰過溪亦曰二老謹次辯才韵 蘇軾 
日月轉雙轂，古今同一丘。惟此鶴骨老，凜然不知秋。去住兩無礙，人天爭挽留。去如龍出山，雷雨卷潭湫。來如珠還浦，魚鼈爭駢頭。此生暫寄寓，常恐名實浮。我比陶令愧，師爲遠公優。送我還過溪，溪水當逆流。聊使此山人，永記二老游。大千在掌握，寧有別離憂。
問淵明 蘇軾 
子知神非形，何復異人天。豈惟三才中，所在靡不然。我引而高之，則爲星斗懸。我散而卑之，寧非山與川。三皇雖云沒，至今在我前。八百要有終，彭祖非永年。皇皇謀一醉，發此露槿妍。有酒不辭醉，無酒斯飲泉。立善求我譽，饑人食饞涎。委運憂傷生，憂去生亦還。縱浪大化中，正爲化所纏。應盡便須盡，寧復事此言。
偶於龍井辯才處得歙硯甚奇作小詩 蘇軾 
羅細無紋角浪平，半丸犀璧浦雲泓。午窗睡起人初靜，時聽西風拉瑟聲。
送程之邵簽判赴闕 蘇軾 
夜光不自獻，天驥良難知。從來一狐腋，或出五羖皮。賢哉江東守，收此幕中奇。無華豈易識，既得不自隨。留君望此府，助我憐其衰。二年促膝語，一旦長揖辭。林深伏猛在，岸改潛珍移。去此當安從，失君徒自悲。念君瑚璉質，當今臺閣宜。去矣會有合，豈當懷其私。
寄題梅宣義園亭 蘇軾 
仙人子真後，還隠吳市門。不惜十年力，治此五畝園。初期橘爲奴，漸見桐有孫。清池壓丘虎，異石來湖黿。敲門無貴賤，遂性各琴樽。我本放浪人，家寄西南坤。敝廬雖尚在，小圃誰當樊。羨君欲歸去，柰此未報恩。愛子幸僚友，久要疑弟昆。明年過君西，飲我空瓶盆。
滕達道挽詞二首  其一 蘇軾 
先帝知公早，虛懷第一人。至今詩禮將，獨數武宣臣。材大雖難用，時來亦少信。高平風烈在，威敏典刑新。空試乘邊策，寧留相漢身。淒涼舊部曲，淚濕冢前麟。
滕達道挽詞二首  其二 蘇軾 
雲夢連江雨，樊山落木秋。公方占賈鵩，我正買龔牛。共有江湖樂，俱懷畎畝憂。荆溪欲歸老，浮玉偶同遊。骯髒儀刑在，驚呼歲月遒。回頭雜歌哭，挽語不成謳。
元祐五年十二月十二日同景文義伯聖途次元伯固蒙仲遊七寶寺題竹上 蘇軾 
結根豈殊衆，修柯獨出林。孤高不可恃，歲晚霜風侵。
熙寧中軾通守此郡除夜直都廳囚繫皆滿日暮不得返舍因題一詩於壁今二十年矣衰病之餘復忝郡寄再經除夜庭事蕭然三圄皆空蓋同僚之力非拙朽所致因和前篇呈公濟子侔二通守 前詩 蘇軾  人生 感叹 春节
除日當早歸，官事乃見留。執筆對之泣，哀此繫中囚。小人營餱糧，墮網不知羞。我亦戀薄祿，因循失歸休。不須論賢愚，均是爲食謀。誰能暫縱遣，閔默愧前修。
熙寧中軾通守此郡除夜直都廳囚繫皆滿日暮不得返舍因題一詩於壁今二十年矣衰病之餘復忝郡寄再經除夜庭事蕭然三圄皆空蓋同僚之力非拙朽所致因和前篇呈公濟子侔二通守 今詩 蘇軾 
山川不改舊，歲月逝不留。百年一俯仰，五勝更王囚。同僚比岑范，德業前人羞。坐令老鈍守，嘯諾獲少休。却思二十年，出處非人謀。齒髮付天公，缺壞不可修。
次韵楊公濟奉議梅花十首  其一 蘇軾 
梅梢春色弄微和，作意南枝剪刻多。月黑林間逢縞袂，霸陵醉尉誤誰何。
次韵楊公濟奉議梅花十首  其二 蘇軾 
相逢月下是瑶臺，藉草清樽連夜開。明日酒醒應滿地，空令饑鶴啄莓苔。
次韵楊公濟奉議梅花十首  其三 蘇軾 
綠髮尋春湖畔回，萬松嶺上一枝開。而今縱老霜根在，得見劉郎又獨來。
次韵楊公濟奉議梅花十首  其四 蘇軾 
月地雲階漫一樽，玉奴終不負東昏。臨春結綺荒荆棘，誰信幽香是返魂。
次韵楊公濟奉議梅花十首  其五 蘇軾 
日出冰凘散水花，野梅官柳漸敧斜。西郊欲就詩人飲，黄四娘東子美家。
次韵楊公濟奉議梅花十首  其六 蘇軾 
君知早落坐先開，莫著新詩句句催。嶺北霜枝最多思，忍寒留待使君來。
次韵楊公濟奉議梅花十首  其七 蘇軾 
冰盤未薦含酸子，雪嶺先看耐凍枝。應笑春風木芍藥，豐肌弱骨要人醫。
次韵楊公濟奉議梅花十首  其八 蘇軾 
寒雀喧喧凍不飛，遶林空啅未開枝。多情好與風流伴，不到雙雙燕子時。
次韵楊公濟奉議梅花十首  其九 蘇軾 
鮫綃剪碎玉簪輕，檀暈粧成雪月明。肯伴老人春一醉，懸知欲落更多情。
次韵楊公濟奉議梅花十首  其一○ 蘇軾 
縞裙練帨玉川家，肝膽清新冷不邪。穠李爭春猶辦此，更教踏雪看梅花。
謝關景仁送紅梅栽二首  其一 蘇軾 
年年芳信負紅梅，江畔垂垂又欲開。珍重多情關令尹，直和根撥送春來。
謝關景仁送紅梅栽二首  其二 蘇軾 
爲君栽向南堂下，記取他年著子時。酸釅不堪調衆口，使君風味好攢眉。
次韵劉景文路分上元 蘇軾 
華燈閟艱歲，冷月挂空府。三吳重時節，九陌自歌舞。云從月幾望，遂至一百五。嘉辰可屈指，樂事相繼武。今宵掃雲陣，極目浄天宇。嬉遊各忘歸，闐咽頃未睹。飛毬互明滅，激水相吞吐。老去反兒童，歸來尚鐃鼓。新年消暗雪，舊歲添絲縷。何時九江城，相對兩漁父。
遊寶雲寺得唐彥猷爲杭州日送客舟中手書一絕句云山雨霏微不滿空畫船來往疾輕鴻誰知獨卧朱簾裏一榻無塵四面風明日送彥猷之子坰赴鄂州舟中遇微雨感歎前事因和其韵作兩首送之且歸其書唐氏  其一 蘇軾 
二妙凋零筆法空，忽驚雲海戲羣鴻。清詩不敢私囊篋，人道黄門有父風。
遊寶雲寺得唐彥猷爲杭州日送客舟中手書一絕句云山雨霏微不滿空畫船來往疾輕鴻誰知獨卧朱簾裏一榻無塵四面風明日送彥猷之子坰赴鄂州舟中遇微雨感歎前事因和其韵作兩首送之且歸其書唐氏  其二 蘇軾 
出處榮枯一笑空，十年社燕與秋鴻。誰知白首長河路，還卧當時送客風。
送江公著知吉州 蘇軾 
三吳行盡千山水，猶道桐廬更清美。豈惟濁世隠狂奴，時平亦出佳公子。初冠惠文讀城旦，晚入奉常陪劍履。方將華省起彈冠，忽憶釣臺歸洗耳。未應良木棄大匠，要使名駒試千里。奉親官舍當有擇，得郡江南差可喜。白粲連檣一萬艘，紅粧執樂三千指。簿書期會得餘閑，亦念人生行樂耳。
聞錢道士與越守穆父飲酒送二壺 蘇軾 
龍根爲脯玉爲漿，下界寒醅亦漫嘗。一紙鵝經逸少醉，他年鵬賦謫仙狂。金丹自足留衰鬢，苦淚何須點別腸。吳越舊邦遺澤在，定應符竹付諸郎。
再和楊公濟梅花十絕  其一 蘇軾 
一枝風物便清和，看盡千林未覺多。結習已空從著袂，不須天女問云何。
再和楊公濟梅花十絕  其二 蘇軾 
天教桃李作輿臺，故遣寒梅第一開。憑仗幽人收艾納，國香和雨入青苔。
再和楊公濟梅花十絕  其三 蘇軾 
白髮思家萬里回，小軒臨水爲花開。故應剩作詩千首，知是多情得得來。
再和楊公濟梅花十絕  其四 蘇軾 
人去殘英滿酒樽，不堪細雨濕黄昏。夜寒那得穿花蝶，知是風流楚客魂。
再和楊公濟梅花十絕  其五 蘇軾  西湖
春入西湖到處花，裙腰芳草抱山斜。盈盈解佩臨烟浦，脈脈當壚傍酒家。
再和楊公濟梅花十絕  其六 蘇軾 
莫向霜晨怨未開，白頭朝夕自相催。斬新一朵含風露，恰似西廂待月來。
再和楊公濟梅花十絕  其七 蘇軾 
洗盡鉛華見雪肌，要將真色鬬生枝。檀心已作龍涎吐，玉頰何勞獺髓醫。
再和楊公濟梅花十絕  其八 蘇軾 
湖面初驚片片飛，樽前吹折最繁枝。何人會得春風意，怕見黄梅細雨時。
再和楊公濟梅花十絕  其九 蘇軾 
長恨漫天柳絮輕，只將飛舞占清明。寒梅似與春相避，未解無私造物情。
再和楊公濟梅花十絕  其一○ 蘇軾 
北客南來豈是家，醉看參月半橫斜。他年欲識吳姬面，秉燭三更對此花。
次韵曹子方運判雪中同游西湖 蘇軾  西湖
詞源灧灧波頭展，清唱一聲巌谷滿。未容雪積句先高，豈獨湖開心自遠。雲山已作歌眉淺，山下碧流清似眼。樽前侑酒只新詩，何異書魚餐蠹簡。
次韵仲殊雪中遊西湖二首  其一 蘇軾  西湖
夜半幽夢覺，稍聞竹葦聲。起續凍折絃，爲鼓一再行。曲終天自明，玉樓已崢嶸。有懷二三子，落筆先飛霙。共爲竹林會，身與孤鴻輕。秀語出寒餓，身窮詩乃亨。禪老復何爲，笑指孤烟生。我獨念粲者，誰與予目成。
次韵仲殊雪中遊西湖二首  其二 蘇軾  西湖
寶雲樓閣鬧千門，林靜初無一鳥喧。閉戶莫教風掃地，卷簾疑有月臨軒。水光瀲灧猶浮碧，山色空濛已斂昏。乞得湯休奇絕句，始知鹽絮是陳言。
次韵參寥詠雪 蘇軾 
朝來處處白氈鋪，樓閣山川盡一如。總是爛銀并白玉，不知奇貨有誰居。
與葉淳老侯敦夫張秉道同相視新河秉道有詩次韵二首  其一 蘇軾  西湖
君不見元帥府前羅萬戟，濤頭未順千弩射。至今鳳皇山下路，長借一箭開兩翼。我鑿西湖還舊觀，一眼已盡西南碧。又將回奪浮山險，千艘夜下無南北。坐陳三策本人謀，惟留一諾待我畫。老病思歸真暫寓，功名如幻終何得。從來自笑畫蛇足，此事何殊食雞肋。憐君嗜好更迂闊，得我新詩喜折屐。江湖粗了我徑歸，餘事後來當潤色。一庵閑卧洞霄宮，井有丹砂水長赤。
與葉淳老侯敦夫張秉道同相視新河秉道有詩次韵二首  其二 蘇軾 
荆溪父老愁三害，下斬長蛟本無頼。平生倔强韓退之，文字猶爲鰐魚戒。石門之役萬金耳，首鼠不爲吾已隘。江湖開塞古有數，兩鵠飛來告成壞。勸農使者非常人，一言已破黎民駭。上饒使君更超軼，坐睨浮山如累塊。髯張乃我結襪生，詩酒淋漓出狂怪。我作水衡君作丞，他日歸朝同此拜。
椶筍 蘇軾 
贈君木魚三百尾，中有鵝黄子魚子。夜叉剖癭欲分甘，籜龍藏頭敢言美。願隨蔬果得自用，勿使山林空老死。問君何事食木魚，烹不能鳴固其理。
送小本禪師赴法雲 蘇軾 
寓形天宇內，出處會有役。澹然都無營，百年何由畢。山林等憂患，軒冕亦戲劇。我未即歸休，師寧便安逸。王城滿豪傑，議論紛黑白。聖諦第一義，對面誰不識。師來亦何事，孤月挂空碧。是身如浮雲，安得限南北。出岫本無心，既雨歸亦得。珠泉有舊約，何年挂瓶錫。
次韵曹子方龍山真覺院瑞香花 蘇軾 
幽香結淺紫，來自孤雲岑。骨香不自知，色淺意殊深。移栽青蓮宇，遂冠薝蔔林。紉爲楚臣珮，散落天女襟。君持風霜節，耳冷歌笑音。一逢蘭蕙質，稍回鐵石心。置酒要妍暖，養花須晏陰。及此陰晴間，恐致慳嗇霖。彩雲知易散，鷤䳏憂先吟。明朝便陳迹，試著丹青臨。
書渾令公燕魚朝恩圖 蘇軾 
咸寧英氣似汾陽，夜飲軍容出紅粧。不須纏頭萬匹錦，知君未辦作呂强。
次韵劉景文西湖席上 蘇軾  西湖
二老長身屹兩峰，常撞大呂應黄鐘。將辭鄴下劉公幹，却見雲間陸士龍。白髮憐君略相似，青山許我定相從。我今官已六百石，慚愧當年邴曼容。
次前韵答馬忠玉 蘇軾  西湖
坡陀巨麓起連峰，積累當年慶自鍾。靈運子孫俱得鳳，慈明兄弟孰非龍。河梁會作看雲別，詩社何妨載酒從。祇有西湖似西子，故應宛轉爲君容。
予去杭十六年而復來留二年而去平日自覺出處老少粗似樂天雖才名相遠而安分寡求亦庶幾焉三月六日來別南北山諸道人而下天竺惠浄師以醜石贈行作三絕句  其一 蘇軾 
當年衫鬢兩青青，强說重臨慰別情。衰髮祇今無可白，故應相對話來生。
予去杭十六年而復來留二年而去平日自覺出處老少粗似樂天雖才名相遠而安分寡求亦庶幾焉三月六日來別南北山諸道人而下天竺惠浄師以醜石贈行作三絕句  其二 蘇軾 
出處依稀似樂天，敢將衰朽較前賢。便從洛社休官去，猶有閑居二十年。
予去杭十六年而復來留二年而去平日自覺出處老少粗似樂天雖才名相遠而安分寡求亦庶幾焉三月六日來別南北山諸道人而下天竺惠浄師以醜石贈行作三絕句  其三 蘇軾 
在郡依前六百日，山中不記幾回來。還將天竺一峰去，欲把雲根到處栽。
和林子中待制 蘇軾 
兩翁留滯各皤然，人笑迂疏老更堅。共把鵝兒一樽酒，相逢卵色五湖天。江邊遺愛啼斑白，海上先聲入管絃。早晚淵明賦歸去，浩歌長嘯老斜川。
次韵答黄安中兼簡林子中 蘇軾 
老去心灰不復然，一麾江海意方堅。那堪黄散付子度，空羨蘇杭養樂天。病肺一春難白酒，別腸三夜繞朱絃。羣仙正欲吾歸去，共把清風借玉川。
留別蹇道士拱辰 蘇軾 
黑月在濁水，何曾不清明。寸田滿荆棘，梨棗無從生。何時返吾真，歲月今崢嶸。屢接方外士，早知俗緣輕。庚桑託雞鵠，未肯化南榮。晚識此道師，似有宿世情。笑指北山雲，訶我不歸耕。仙人漢陰馬，微服方地行。咫尺不往見，煩子通姓名。願持空手去，獨控橫江鯨。
元祐六年六月自杭州召還汶公館我於東堂閱舊詩卷次諸公韵三首  其一 蘇軾 
半熟黄粱日未斜，玉堂陰合手栽花。却思三十年前味，未飯鐘時已飯茶。
元祐六年六月自杭州召還汶公館我於東堂閱舊詩卷次諸公韵三首  其二 蘇軾 
夢覺還驚屧響廊，故人來炷影前香。鬢鬚白盡成何事，一帖空存老遂良。
元祐六年六月自杭州召還汶公館我於東堂閱舊詩卷次諸公韵三首  其三 蘇軾 
尺一東來喚我歸，衰年已迫故山期。文章曹植今堪笑，却卷波瀾入小詩。
破琴詩 蘇軾 
破琴雖未修，中有琴意足。雖云十三絃，音節如佩玉。新琴空高張，絲聲不附木。宛然七絃箏，動與世好逐。陋矣房次律，因循墮流俗。懸知董庭蘭，不識無聲曲。
書破琴詩後 蘇軾 
此身何物不堪爲，逆旅浮雲自不知。偶見一張閑故紙，便疑身是永禪師。
次韵子由書王晉卿畫山水一首而晉卿和二首  其一 蘇軾 
誤點故教同子敬，雜篇真欲擬湯休。隴雲寄我山中信，雪月追君溪上舟。會看飛仙虎頭篋，却來顛倒拾遺裘。王孫辦作玄真子，細雨斜風不濕鷗。
次韵子由書王晉卿畫山水一首而晉卿和二首  其二 蘇軾 
此境眼前聊妄想，幾人林下是真休。我今心似一潭月，君已身如萬斛舟。看畫題詩雙鶴鬢，歸田送老一羊裘。明年兼與士龍去，萬頃蒼波沒兩鷗。
次韵子由書王晉卿畫山水二首  其一 蘇軾 
老去君空見畫，夢中我亦曾遊。桃花縱落誰見，水到人間伏流。
次韵子由書王晉卿畫山水二首  其二 蘇軾 
山人昔與雲俱出，俗駕今隨水不回。頼我胸中有佳處，一樽時對畫圖開。
又書王晉卿畫四首 山陰陳迹 蘇軾 
當年不識此清真，强把先生擬季倫。等是人間一陳迹，聚蚊金谷本何人。
又書王晉卿畫四首 雪溪乘興 蘇軾 
溪山雪月兩佳哉，賓主談鋒夜轉雷。猶言不見戴安道，爲問適從何處來。
又書王晉卿畫四首 四明狂客 蘇軾 
毫端偶集一微塵，何處溪山非此身。狂客思歸便歸去，更求敕賜枉天真。
又書王晉卿畫四首 西塞風雨 蘇軾 
斜風細雨到來時，我本無家何處歸。仰看雲天真箬笠，旋收江海入蓑衣。
題王晉卿畫後 蘇軾 
醜石半蹲山下虎，長松倒卧水中龍。試君眼力看多少，數到雲峰第幾重。
聽武道士彈賀若 蘇軾 
清風終日自開簾，凉月今宵肯挂簷。琴裏若能知賀若，詩中定合愛陶潛。
感舊詩 蘇軾 
床頭枕馳道，雙闕夜未央。車轂鳴枕中，客夢安得長。新秋入梧葉，風雨驚洞房。獨行殘月影，悵焉感初凉。筮仕記懷遠，謫居念黄岡。一往三十年，此懷未始忘。扣門呼阿同，安寢已太康。青山映華髮，歸計三月糧。我欲自汝陰，徑上潼江章。想見冰盤中，石蜜與柿霜。憐子遇明主，憂患已再嘗。報國何時畢，我心久已降。
西湖秋涸東池魚窘甚因會客呼網師遷之西池爲一笑之樂夜歸被酒不能寐戲作放魚一首 蘇軾  西湖
東池浮萍半黏塊，裂碧跳青出魚背。西池秋水尚涵空，舞闊摇深吹荇带。吾僚有意爲遷居，老守縱饞那忍膾。縱橫爭看銀刀出，瀺灂初驚玉花碎。但愁數罟損鱗鬣，未信長堤隔濤瀨。濊濊發發須臾間，圉圉洋洋尋丈外。安知中無蛟龍種，或恐尚有風雲會。明年春水漲西湖，好去相忘渺淮海。
復次放魚韵答趙承議陳教授 蘇軾 
擾擾萬生同大塊，搶榆不羨培風背。青丘已吞雲夢芥，黄河復繚天門带。長譏韓子隘且陋，一飽鯨鯢何足膾。東坡也是可憐人，披抉泥沙收細碎。逝將歸休八節灘，又欲往釣七里瀨。正似此魚逃網中，未與造物遊數外。且將新句調二子，湖上秋高風月會。爲君更喚木腸兒，脚扣兩舷歌小海。
九月十五日觀月聽琴西湖示坐客 蘇軾  西湖
白露下衆草，碧空卷微雲。孤光爲誰來，似爲我與君。水天浮四座，河漢落酒樽。使我冰雪腸，不受麴糵醺。尚恨琴有絃，出魚亂湖紋。哀彈奏舊曲，妙耳非昔聞。良時失俯仰，此見寧朝昏。懸知一生中，道眼無由渾。
復次韵謝趙景貺陳履常見和兼簡歐陽叔弼兄弟 蘇軾 
能詩李長吉，識字揚子雲。端能望此府，坐嘯獲兩君。逝將江湖去，浮我五石樽。眷焉復少留，尚爲世所醺。或勸莫作詩，兒輩工織紋。朱絃寄三歎，未害俗耳聞。共尋兩歐陽，伐薪照黄昏。是家有甘井，汲多終不渾。
送歐陽主簿赴官韋城四首  其一 蘇軾 
鳳雛驥子日相高，白髮蒼顔笑我曹。讀遍牙籤三萬軸，却來小邑試牛刀。
送歐陽主簿赴官韋城四首  其二 蘇軾 
出處年來恨不齊，一樽臨水記分携。江湖咫尺吾將老，汝潁東流子却西。
送歐陽主簿赴官韋城四首  其三 蘇軾 
白馬津頭春水來，白魚猶喜似江淮。使君已復冰堂酒，更望重新畫舫齋。
送歐陽主簿赴官韋城四首  其四 蘇軾 
道傍垂白定沾巾，正似當年綠髮新。故國依然喬木在，典刑復見老成人。
泛潁 蘇軾 
我性喜臨水，得潁意甚奇。到官十日來，九日河之湄。吏民笑相語，使君老而癡。使君實不癡，流水有令姿。遶郡十餘里，不駛亦不遲。上流直而清，下流曲而漪。畫船俯明鏡，笑問汝爲誰。忽然生鱗甲，亂我鬚與眉。散爲百東坡，頃刻復在茲。此豈水薄相，與我相娛嬉。聲色與臭味，顛倒眩小兒。等是兒戲物，水中少磷緇。趙陳兩歐陽，同參天人師。觀妙各有得，共賦泛潁詩。
六觀堂老人草書 蘇軾 
物生有象象乃滋，夢幻無根成斯須。方其夢時了非無，泡影一失俯仰殊。清露未晞電已徂，此滅滅盡乃真吾。云如死灰實不枯，逢場作戲三昧俱。化身爲醫忘其軀，草書非學聊自娛。落筆已喚周越奴，蒼鼠奮髯飲松腴。剡藤玉版開雪膚，遊龍天飛萬人呼，莫作羞澀羊氏姝。
次韵劉景文見寄 蘇軾 
淮上東來雙鯉魚，巧將詩信渡江湖。細看落墨皆松瘦，想見掀髯正鶴孤。烈士家風安用此，書生習氣未能無。莫因老驥思千里，醉後哀歌缺唾壺。
贈朱遜之 蘇軾 
黄花候秋節，遠自夏小正。坤裳有正色，鞠衣亦令名。一從人僞勝，遂與天力爭。易姓寓非族，改顔隨所令。新奇既易售，粹駁宜相傾。疾惡逢伯厚，識真似淵明。君言我所印，世論誰敢評。願君爲霜風，一掃紫與頳。
次韵趙景貺督兩歐陽詩破陳酒戒 蘇軾 
商也哀未忘，歲月忽已秋。祥琴雖未調，餘悲不敢留。矧此乃韵語，未入金石流。羲之生五子，總角出銀鈎。吾家有二許，下筆兩不休。君言不能詩，此語人信不。千鍾斯爲堯，百榼斯爲丘。陋矣陶士衡，當以大白浮。酒中那有失，醉則不驚鷗。明當罰二子，已洗兩玉舟。
叔弼云履常不飲故不作詩勸履常飲 蘇軾 
我本畏酒人，臨觴未嘗訴。平生坐詩窮，得句忍不吐。吐酒茹好詩，肝胃生滓污。用此較得喪，天豈不足付。吾儕非二物，歲月誰與度。悄然得長愁，爲計已大誤。二歐非無詩，恨子不飲故。强爲釂一酌，將非作愁具。成言如皎日，援筆當自賦。他年五君詠，山王一時數。
臂痛謁告作三絕句示四君子  其一 蘇軾 
公退清閑如致仕，酒餘歡適以還鄉。不妨更有安心病，卧看縈簾一炷香。
臂痛謁告作三絕句示四君子  其二 蘇軾 
心有何求遣病安，年來古井不生瀾。祗愁戲瓦閑童子，却作泠泠一水看。
臂痛謁告作三絕句示四君子  其三 蘇軾 
小閣低窗卧宴溫，了然非默亦非言。維摩示病吾真病，誰識東坡不二門。
到潁未幾公帑已竭齋厨索然戲作 蘇軾 
我昔在東武，吏方謹新書。齋空不知春，客至先愁予。采杞聊自誑，食菊不敢餘。歲月今幾何，齒髮日向疏。幸此一郡老，依然十年初。夢飲本來空，真飽竟亦虛。尚有赤脚婢，能烹頳尾魚。心知皆夢耳，慎勿歌歸歟。
景貺履常屢有詩督叔弼季默倡和已許諾矣復以此句挑之 蘇軾 
君家文律冠西京，旋築詩壇按酒兵。袖手莫輕真將種，致師須得老門生。明朝鄭伯降誰受，昨夜條侯壁已驚。從此醉翁天下樂，還應一舉百觴傾。
贈月長老 蘇軾 
天形倚一笠，地水轉兩輪。五伯之所運，毫端棲一塵。功名半幅紙，兒女浪苦辛。子有折足鐺，中容五合陳。十年此中過，却是英特人。延我地爐坐，語軟意甚真。白灰如積雪，中有紅麒麟。勿觸紅麒麟，作灰維那瞋。拱手但默坐，牆壁徒諄諄。今宵恨客多，污子白㲲巾。後夜當獨來，不須主與賓。蒲團坐紙帳，自要觀我生。
次韵答錢穆父穆父以僕得汝陰用杭越酬唱韵作詩見寄 蘇軾 
大耿疲勞已離羣，小馮慈愛且當門。玉堂不著扶犁手，霜鬢偏宜畫鹿轓。豪傑雖無兩王繼，風流猶有二歐存。清詩已入新歌舞，要使邦人識雅言。
韓退之孟郊墓銘云以昌其詩舉此問王定國當昌其身耶抑昌其詩也來詩下語未契作此答之 蘇軾 
昌身如飽腹，飽盡還當饑。昌詩如膏面，爲人作容姿。不如昌其氣，鬰鬰老不衰。雖云老不衰，劫壞安所之。不如昌其志，志壹氣自隨。養之塞天地，孟軻不吾欺。人言魏勃勇，股栗向小兒。何如魯連子，談笑却秦師。慎勿怨謗讒，乃我得道資。淤泥生蓮花，糞壤出菌芝。頼此善知識，使我枯生荑。吾言豈須多，冷暖子自知。
送歐陽推官赴華州監酒 蘇軾  送别 写人 赞美
我觀文忠公，四子皆超越。仲也珠徑寸，照夜光如月。好詩真脫兔，下筆先落鶻。知音如周郎，議論亦英發。文章乃餘事，學道探玄窟。死爲長白主，名字書絳闕。傷心清潁尾，已伴白鷗沒。喜見三少年，俱有千里骨。千里不難到，莫遣歷塊蹶。臨分出苦語，願子書之笏。
十月十四日以病在告獨酌 蘇軾 
翠柏不知秋，空庭失摇落。幽人得嘉蔭，露坐方獨酌。月華稍澄穆，霧氣尤清薄。小兒亦何知，相語翁正樂。銅爐燒柏子，石鼎煮山藥。一杯賞月露，萬象紛酬酢。此生獨何幸，風纜欣初泊。誓逃顔跖網，行赴松喬約。莫嫌風有待，漫欲戲寥廓。泠然心境空，彷彿來笙鶴。
獨酌試藥玉滑盞有懷諸君子明日望夜月庭佳景不可失作詩招之 蘇軾 
鎔鉛煮白石，作玉真自欺。琢削爲酒杯，規摹定州瓷。荷心雖淺狹，鏡面良渺瀰。持此壽佳客，到手不容辭。曹侯天下平，定國豈其師。一飲至數石，溫克頗似之。風流越王孫，詩酒屢出奇。喜我有此客，玉杯不徒施。請君詰歐陳，問疾來何遲。呼兒掃月榭，扶病良及時。
歐陽季默以油烟墨二丸見餉各長寸許戲作小詩 蘇軾 
書窗拾輕煤，佛帳掃餘馥。辛勤破千夜，收此一寸玉。癡人畏老死，腐朽同草木。欲將東山松，涅盡南山竹。墨堅人苦脆，未用歎不足。且當注蟲魚，莫草三千牘。
明日復以大魚爲饋重二十斤且求詩故復戲之 蘇軾 
漢廷九尺人，誰似老方朔。那將一寸金，令足三冬學。餉魚欲自洗，鱗尾光卓犖。我是騎鯨手，聊堪充鹿角。
和趙景貺栽檜 蘇軾 
汝陰多老檜，處處屯蒼雲。地連丹砂井，物化青牛君。時有再生枝，還作左紐紋。王孫有古意，書室延清芬。應憐四孺子，不墮凡木羣。體備松柏姿，氣含芝朮薰。初扶鶴立骨，未出龍纏筋。巢根白蟻亂，網葉青蟲紛。乃知蔽芾初，甚要封殖勤。他年皮三寸，狐鼠了不聞。
葉待制求先墳永慕亭詩 蘇軾 
靈區有異産，化國無潛珍。承平百年間，簪纓半齊民。建溪富奇偉，葉氏初隠淪。森然見喬木，其下維德人。佳哉鬰葱葱，氣若鳳與麟。聯翩出儒將，豈惟十朱輪。新松無鹿觸，舊柏有烏馴。待公歸上冢，淚葉乃肯春。
與趙陳同過歐陽叔弼新治小齋戲作 蘇軾 
江湖渺故國，風雨傾舊廬。東來三十年，愧此一束書。尺椽亦何有，而我常客居。羨君開此室，容膝真有餘。拊牀琴動摇，弄筆窗明虛。後夜龍作雨，天明雪填渠。夢回聞剝啄，誰乎趙陳予。添丁走沽酒，通德起挽蔬。主孟當啗我，玉鱗金尾魚。一醉忘其家，此身自籧篨。
聚星堂雪 蘇軾 
窗前暗響鳴枯葉，龍公試手初行雪。映空先集疑有無，作態斜飛正愁絕。衆賓起舞風竹亂，老守先醉霜松折。恨無翠袖點橫斜，祇有微燈照明滅。歸來尚喜更鼓永，晨起不待鈴索掣。未嫌長夜作衣稜，却怕初陽生眼纈。欲浮大白追餘賞，幸有回飆驚落屑。模糊檜頂獨多時，歷亂瓦溝裁一瞥。汝南先賢有故事，醉翁詩話誰續說。當時號令君聽取，白戰不計持寸鐵。
歐陽叔弼見訪誦陶淵明事歎其絕識既去感慨不已而賦此詩 蘇軾 
淵明求縣令，本緣食不足。束带向督郵，小屈未爲辱。翻然賦歸去，豈不念窮獨。重以五斗米，折腰營口腹。云何元相國，萬鍾不滿欲。胡椒銖兩多，安用八百斛。以此殺其身，何啻鵲抵玉。往者不可悔，吾其反自燭。
喜劉景文至 蘇軾  西湖
天明小兒更傳呼，髯劉已到城南隅。尺書真是髯手迹，起坐熨眼知有無。今人不作古人事，今世有此古丈夫。我聞其來喜欲舞，病自能起不用扶。江淮旱久塵土惡，朝來清雨濯鬢鬚。相看握手了無事，千里一笑毋乃迂。平生所樂在吳會，老死欲葬杭與蘇。過江西來二百日，冷落山水愁吳姝。新隄舊井各無恙，參寥六一豈念吾。別後新詩巧摹寫，袖中知有錢塘湖。
禱雨張龍公既應劉景文有詩次韵 蘇軾 
張公晚爲龍，抑自龍中來。伊昔風雲會，咄嗟潭洞開。精誠苟可貫，賓主真相陪。洞簫振羽舞，白酒浮雲罍。言從關州妃，遠去焦氏臺。傾倒瓶中雨，一洗麥上埃。破旱不論功，乘雲却空回。嗟龍與我輩，用意豈遠哉。使君今子義，英風冠東萊。笑說龍爲友，幽明莫相猜。
劉景文家藏樂天身心問答三首戲書一絕其後 蘇軾 
淵明形神自我，樂天身心相物。而今月下三人，他日當成幾佛。
西湖戲作 蘇軾  西湖
一士千金未易償，我從陳趙兩歐陽。舉鞭拍手笑山簡，祇有并州一葛强。
送歐陽季默赴闕 蘇軾 
先生豈止一懷祖，郎君不減王文度。膝上幾日今白鬚，今我眼中見此父。汝南相從三晦朔，君去苦早我來暮。霜風凄緊正脫木，潁水清淺可立鷺。莫辭白酒瀉香泉，已覺扁舟掠新渡。坐看士衡執別手，更遣夢得出奇句。郎君可是筦庫人，乃使驥隨蹇步。置之行矣無足道，賢愚豈在遇不遇。
用前韵作雪詩留景文 蘇軾 
萬松嶺上黄千葉，載酒年年踏松雪。劉郎去後誰復來，花下有人心斷絕。東齋夜坐搜雪句，兩手龜坼霜鬚折。無情豈亦畏嘲弄，穿簾入戶吹燈滅。紛紛兒女爭所似，碧海長鯨君未掣。朝來雲漢接天流，顧我小詩如點纈。歐陽趙陳在戶外，急掃中庭鋪木屑。交游雖似雪柏堅，聚散行作風花瞥。晴光融作一尺泥，歸有何事真無說。泥乾路穩放君去，莫倚馬蹄如踣鐵。
和劉景文見贈 蘇軾 
元龍本志陋曹吳，豪氣崢嶸老不除。失路今爲噲等伍，作詩猶似建安初。西來爲我風黧面，獨卧無人雪縞廬。留子非爲十日飲，要令安世誦亡書。
和劉景文雪 蘇軾 
占雨又得雪，龜寧欺我哉。似知吾輩喜，故及醉中來。童子愁冰硯，佳人苦膠杯。那堪李常侍，入蔡夜銜枚。
次前韵送劉景文 蘇軾 
白雲在天不可呼，明月豈肯留庭隅。怪君西行八百里，清坐十日一事無。路人不識呼尚書，但見凜凜雄千夫。豈知入骨愛詩酒，醉倒正欲蛾眉扶。一篇向人寫肝肺，四海知我霜鬢鬚。歐陽趙陳皆我有，豈謂夫子駕復迂。爾來又見三黜柳，共此暖熱餐氈蘇。酒肴酸薄紅粉暗，祇有潁水清而姝。一朝寂寞風雨散，對影誰念月與吾。何時歸帆泝江水，春酒一變甘棠湖。
以屏山贈歐陽叔弼 蘇軾 
漫郎天骨清，生與世俗異。學道新有得，爲貧聊復仕。每於紅塵中，嘗起青霞志。屏山輟贈子，莫遣污簪珥。寓目紫翠間，安眠本非睡。夢中化爲鶴，飛入長松寺。
新渡寺席上次趙景貺陳履常韵送歐陽叔弼比來諸君唱和叔弼但袖手傍睨而已臨別忽出一篇頗有淵明風致坐皆驚歎 蘇軾 
神屠不目全，妙額惟粧半。更刀乃族庖，倚市必醜悍。平生魏公籌，忽斲郢人墁。詩書亦何用，適道須此館。多言雖數窮，微中或排難。子詩如清風，翏翏發將旦。胡爲久閉匿，綺語真自患。許時笑我癡，隔屋相詠歎。竟識彥道不，絕叫呼百萬。清朝固多士，人門子皆冠。莫言清潁水，從此隔河漢。異時我獨來，得魚楊柳貫。持歸不忍食，尺素解凄斷。中有清圓句，銅丸飛柘彈。春愁結凌凘，正待一笑泮。百篇倘寄我，呻吟鄭人緩。
次韵趙景貺春思且懷吳越山水 蘇軾  西湖
歲華來無窮，老眼久已靜。春風如繫馬，未動意先騁。西湖忽破碎，鳥落魚動鏡。縈城理枯瀆，放閘起膠艇。願君營此樂，官事何時竟。思吳信偶然，出處付前定。飄然不繫舟，乘此無盡興。醉翁行樂處，草木皆可敬。明朝游北渚，急掃黄葉徑。白酒真到齊，紅裙已放鄭。
次韵陳履常張公龍潭 蘇軾 
明經宣城宰，家此百尺瀾。鄭公不量力，敢以非意干。玄黄雜兩戰，絳青表雙蟠。烈氣斃强敵，仁心惻饑寒。精誠禱必赴，苟簡求亦難。蕭條麥麰枯，浩蕩日月寬。念子無吏責，十日勤征鞍。春蔬得雨雪，少助先生盤。龍不憚往來，而我獨宴安。閉閣默自責，神交清夜闌。
小飲西湖懷歐陽叔弼兄弟贈趙景貺陳履常 蘇軾  西湖
歲暮自急景，我閑方緩觴。歡飲西湖晚，步轉北渚長。地坐略少長，意行無澗岡。久知薺麥青，稍喜榆柳黄。盎盎春欲動，瀲瀲夜未央。水天鷗鷺靜，月露松檜香。撫景方晼晚，懷人重凄凉。豈無一老兵，坐念兩歐陽。我意正麋鹿，君材亦珪璋。此會不可再，此歡不可忘。
蠟梅一首贈趙景貺 蘇軾  西湖
天工點酥作梅花，此有蠟梅禪老家。蜜蜂采花作黄蠟，取蠟爲花亦其物。天工變化誰得知，我亦兒嬉作小詩。君不見萬松嶺上黄千葉，玉蘂檀心兩奇絕。醉中不覺度千山，夜聞梅香失醉眠。歸來却夢尋花去，夢裏花仙覓奇句。此間風物屬詩人，我老不飲當付君。君行適吳我適越，笑指西湖作衣鉢。
送王竦朝散赴闕 蘇軾  衡山
我家衡山公，清而畏人知。臧否不出口，默識如蓍龜。擢子拱把中，云有驥騄姿。胡爲三十載，尚作窮苦詞。丈人不妄語，未效此何疑。朅來清潁上，淚濕中郎詩。怪我一年長，而作十年衰。同時幾人在，豈敢怨白髭。願言指松柏，永與霜雪期。
次韵致政張朝奉仍招晚飲 蘇軾 
掃白非黄精，輕身豈胡麻。怪君仁而壽，未覺生有涯。曾經丹化米，親授棗如瓜。雲蒸作霧楷，火滅噀雨巴。自此養鉛鼎，無窮走河車。至今許玉斧，猶事萼綠華。我本三生人，疇昔一念差。前生或草聖，習氣餘驚蛇。儒臞謝赤松，佛縛慚丹霞。時時一篇出，擾擾四座譁。清詩得可驚，信美辭多夸。回車入官府，治具隨貧家。萍虀與豆粥，亦可成咄嗟。
閻立本職貢圖 蘇軾 
貞觀之德來萬邦，浩如滄海吞河江，音容傖獰服奇厖。橫絕嶺海逾濤瀧，珍禽瑰産爭牽扛，名王解辮却蓋幢。粉本遺墨開明窗，我喟而作心未降，魏徵封倫恨不雙。
次韵王滁州見寄 蘇軾 
斯人何似似春雨，歌舞農夫怨行路。君看永叔與元之，坎軻一生遭口語。兩翁當年鬢未絲，玉堂揮翰手如飛。教得滁人解吟詠，至今里巷嘲輕肥。君家聯翩盡卿相，獨來坐嘯溪山上。笑捐浮利一雞肋，多取清名幾熊掌。丈夫自重貴難售，兩翁今與青山久。後來太守更風流，要伴前人作詩瘦。我倦承明苦求出，到處遺蹤尋六一。憑君試與問琅邪，許我來游莫難色。
趙景貺以詩求東齋榜銘昨日聞都下寄酒來戲和其韵求分一壺作潤筆也 蘇軾  西湖
王孫天麒麟，眸子奧而澈。囊空學逾富，屋陋人更傑。我老書益放，筆落座驚掣。欲求東齋銘，要飲西湖雪。長瓶分未到，小硯乾欲裂。不似淳于髠，一石要燭滅。
洞庭春色 蘇軾  洞庭湖
二年洞庭秋，香霧長噀手。今年洞庭春，玉色疑非酒。賢王文字飲，醉筆蛟蛇走。既醉念君醒，遠餉爲我壽。瓶開香浮座，盞凸光照牖。方傾安仁醽，莫遣公遠嗅。要當立名字，未用問升斗。應呼釣詩鈎，亦號掃愁帚。君知蒲萄惡，正是嫫母黝。須君灧海杯，澆我談天口。
送路都曹 蘇軾 
積雪困桃李，春心誰爲容。淮光釀山色，先作歸意濃。我亦倦游者，君恩繫疏慵。欲留耿介士，伴我衰遲蹤。吏課升斗積，崎嶇等鉛舂。那將露電身，坐待收千鍾。結髮空百戰，市人看先封。誰能搔白首，抱關望夕烽。子意諒已成，我言寧復從。恨無乖崖老，一洗芥蒂胸。我田荆溪上，伏臘亦粗供。懷哉江南路，會作林下逢。
生日蒙劉景文以古畫松鶴爲壽且貺佳篇次韵爲謝 蘇軾 
問子一室間，寧有千里廓。塵心洗長松，遠意發孤鶴。生朝得此壽，死籍疑可落。微言在參同，妙契藏九籥。故人有奇趣，逸想寄幽壑。霜枝謝寒暑，雲翮無前却。何須構明堂，未羨巢阿閣。緬懷別時語，復作數日惡。詩腴固堪餐，字瘦還可愕。高標忽在眼，清夢了如昨。君今噲等伍，志與湛輩各。豈待相願言，方爲不朽託。子雲老執戟，長孺終主爵。吾當追松喬，子亦鄙衛霍。
次韵陳履常雪中 蘇軾 
可憐擾擾雪中人，饑飽終同寓一塵。老檜作花真强項，凍鳶儲肉巧謀身。忍寒吟詠君堪笑，得暖歡呼我未貧。坐聽屐聲知有路，擁裘來看玉梅春。
二鮮于君以詩文見寄作詩爲謝 蘇軾 
我懷元祐初，圭璋滿清班。維時南隆老，奉使獨未還。迂叟向我言，青齊歲方艱。斯人乃德星，遣出虛危間。召用既晚矣，天命良復慳。一朝失老驥，寂寞空帝閑。至今清夜夢，枕衾有餘潸。喜聞二三子，結髮師閔顔。高論邈河漢，清詩鳴珮環。遥知三日雪，積玉埋崧山。誰念此幽桂，坐蒙榛與菅。故人在潁尾，投詩清泠灣。
次韵趙德麟雪中惜梅且餉柑酒三首  其一 蘇軾 
千花未分出梅餘，遣雪摧殘計已疏。卧聞點滴如秋雨，知是東風爲掃除。
次韵趙德麟雪中惜梅且餉柑酒三首  其二 蘇軾 
閬苑千葩映玉宸，人間只有此花新。飛霙要欲先桃李，散作千林火迫春。
次韵趙德麟雪中惜梅且餉柑酒三首  其三 蘇軾 
蹀躞嬌黄不受鞿，東風暗與色香歸。偶逢白墮爭春手，遣入王孫玉斝飛。
和陳傳道雪中觀燈 蘇軾 
新年樂事歎何曾，閉閤燒香一病僧。未忍便傾澆別酒，且來同看照愁燈。潁魚躍處新亭近，湖雪消時畫舫升。祇恐樽前無此客，清詩還有士龍能。
閱世堂詩贈任仲微 蘇軾 
任公鎮西南，嘗贈繞朝策。當時若盡用，善陣無赫赫。凄凉十年後，邪正久已白。却留封德彝，天意眇難測。象賢真驥種，號訴甘百謫。豈云報私仇，禍福指絡脈。高才食舊德，但恐里門窄。傷心千騎歸，贈印黄壤隔。惟有亭前檜，閱世不改色。千年與井在，記此王粲宅。
新渡寺送任仲微 蘇軾 
春陰欲落雪，野氣方升雲。我游清潁尾，想見翠被君。古來聚散地，與子復言分。倦游安稅駕，瘦田失歸耘。獨宿古寺中，荒雞亂鳴羣。送子以曉角，幽幽醒時聞。
送運判朱朝奉入蜀 蘇軾 
靄靄青城雲，娟娟峨嵋月。隨我西北來，照我光不滅。我在塵土中，白雲呼我歸。我游江湖上，明月濕我衣。岷峨天一方，雲月在我側。謂是山中人，相望了不隔。夢尋西南路，默數長短亭。似聞嘉陵江，跳波吹枕屏。送君無一物，清江飲君馬。路穿慈竹林，父老拜馬下。不用驚走藏，使者我友生。聽訟如家人，細說爲汝評。若逢山中友，問我歸何日。爲話腰脚輕，猶堪踏泉石。
病中夜讀朱博士詩 蘇軾 
病眼亂燈火，細書數塵沙。君詩如秋露，浄我空中花。古語多妙寄，可識不可誇。巧笑在頩頰，哀音如摻撾。曾坑一掬春，紫餠供千家。懸知貴公子，醉眼無真茶。崎嶇爛石上，得此一寸芽。緘封勿浪出，湯老客未嘉。
趙德麟餞飲湖上舟中對月 蘇軾 
老守惜春意，主人留客情。官餘閑日月，湖上好清明。新火發茶乳，溫風散粥餳。酒闌紅杏闇，日落大隄平。清夜除燈坐，孤舟擘岸撐。逮君幘未墮，對此月猶橫。
和趙德麟送陳傳道 蘇軾 
二陳既妙士，兩歐惟德人。王孫乃龍種，世有籋雲麟。五君從我游，傾寫出怪珍。俗物敗人意，茲游實清醇。那知有聚散，佳夢失欠伸。我舟下清淮，沙水吹玉塵。君行踏曉月，疏木挂寸銀。尚寄別後詩，剪刻淮南春。
上巳日與二子迨過遊塗山荆山記所見 蘇軾 
此生終安歸，還軫天下半。朅來乘樏廟，復作微禹歎。從祀及彼呱，像設偶此粲。秦祖當侑坐，夏郊亦薦祼。可憐淮海人，尚記弧矢旦。荆山碧相照，楚水清可亂。刖人有餘坑，美石肖溫瓚。龜泉木杪出，牛乳石池漫。小兒强好古，侍史笑流汗。歸時蝙蝠飛，炬火記遠岸。
次韵晁无咎學士相迎 蘇軾 
少年獨識晁新城，閉門却掃卷旆旌。胸中自有談天口，坐却秦軍發墨守。有子不爲謀置錐，虹霓吞吐忘寒饑。端如太史牛馬走，嚴徐不敢連尻脽。徘回未用疑相待，枉尺知君有家戒。避人聊復去瀛洲，伴我真能老淮海。夢中仇池千仞巌，便欲攬我青霞幨。且須還家與婦計，我本歸路連西南。老來飲酒無人佐，獨看紅藥傾白墮。每到平山憶醉翁，懸知他日君思我。路傍小兒笑相逢，齊歌萬事轉頭空。頼有風流賢別駕，猶堪十里卷春風。
淮上早發 蘇軾 
澹月傾雲曉角哀，小風吹水碧鱗開。此生定向江湖老，默數淮中十往來。
次韵徐仲車 蘇軾 
惡衣惡食詩愈好，恰是霜松囀春鳥。蒼蠅莫亂遠雞聲，世上誰如公覺早。八年看我走三州，月自當空水自流。人間擾擾真螻蟻，應笑人呼作鬬牛。
次韵林子中春日新隄書事見寄 蘇軾 
東都寄食似浮雲，襆被真成一宿賓。收得玉堂揮翰手，却爲淮月弄舟人。羨君湖上齋摇碧，笑我花時甑有塵。爲報年來殺風景，連江夢雨不知春。
送陳伯修察院赴闕 蘇軾 
裕陵固天縱，筆有雲漢姿。嘗重連山象，不數秋風辭。龍騰與虎變，貍豹復何施。我窮真有數，文字乃見知。聞君射策日，妙語發疇咨。一日喧萬口，驚倒同舍兒。豈知二十年，道路猶遲遲。苦言如藥石，瞑眩終見思。屈伸反覆手，獨於君可疑。四門方穆穆，行矣及此時。
送張嘉父長官 蘇軾 
都城昔傾蓋，駿馬初服輈。再見江湖間，秋鷹已離鞲。於今三會合，每進不少留。豫章既可識，瑚璉誰當收。微官有民社，妙割無雞牛。歸來我益敬，器博用自周。百年子初筵，我已迫旅酬。但當寄苦語，高節貫白頭。
軾在潁州與趙德麟同治西湖未成改揚州三月十六日湖成德麟有詩見懷次其韵 蘇軾  西湖
太山秋毫兩無窮，鉅細本出相形中。大千起滅一塵裏，未覺杭潁誰雌雄。我在錢塘拓湖淥，大隄士女爭昌丰。六橋橫絕天漢上，北山始與南屏通。忽驚二十五萬丈，老葑席卷蒼雲空。朅來潁尾弄秋色，一水縈带昭靈宮。坐思吳越不可到，借君月斧修朣朧。二十四橋亦何有，換此十頃玻璃風。雷塘水乾禾黍滿，寶釵耕出餘鸞龍。明年詩客來弔古，伴我霜夜號秋蟲。